Szülőföldön magyarul: 20 ezren kapnak támogatást Vajdaságban

Elkezdődött a Szülőföldön magyarul program támogatásainak kifizetése - jelentette ma be Dudás Károly, a CMH elnöke.

Hozzátette, csaknem 20 ezer vajdasági magyar óvodás, általános- és középiskolás kapja meg a 70 eurós összeget a Magyar Kormány támogatásának köszönhetően. A programban idén összesen mintegy 13 600 vajdasági magyar család vesz részt: „Örömhír a sok szolgálat közepette, hogy elindultak a kifizetések, és azok a szülők, akik pályáztak várhatják a napokban, érkeznek az értesítések, és ezek alapján megkapják a támogatást.”

Szülőföldön magyarul támogatás

Elkezdődött a Szülőföldön magyarul nevű támogatás kifizetése.

A Szülőföldön magyarul nevű támogatást a magyar óvodások, általános és középiskolás diákok kapják.
A Szülőföldön magyarul támogatás 70 eurós pénzösszeg.
Nagyon sok vajdasági magyar óvodás, általános és középiskolás diák fogja megkapni a támogatást.
A pénzbeli támogatást a Magyar Kormány adja.
A Magyar Kormány Magyarországon van.


Ezen a napon emlékezünk a nemzetközi sajtószabadságért való fáradhatatlan harcok eredményeire és a szabad sajtó fontosságára. Szerbia a Riporterek Határok Nélkül (RSF) sajtószabadság-ranglistáján a 91. helyen van.

Ez azt jelenti, hogy 2022-höz képest 12 helyet esett vissza a rangsorban. Ezt a szervezet illetékesei azzal indokolják, hogy folyamatosak az újságírók ellen irányuló fenyegetések, támadások, valamint azt is kiemelik, hogy a kormányközeli média oroszbarát propagandát terjeszt. Magyarország a 72. a rangsorban, így a tavalyi évhez képest 13 helyet lépett előre. A 180 országot rangsoroló lista élén Norvégia, Írország és Dánia vannak, míg a régió országai közül Macedónia a 38., Montenegró a 39., Horvátország a 42., Szlovénia az 50., míg Bosznia-Hercegovina a 64. helyen van.
A világnap alkalmából a Szerbiai Újságírók Szakszervezete felhívta a figyelmet arra, hogy a médiában dolgozók egyre nehezebb helyzetben vannak az országban. Kiemelik, hogy Szerbiában az újságírók 90 százaléka kevesebbet keres az országos átlagfizetésnél.
A Szerbiai Újságírók Egyesülete pedig arra hívja fel a figyelmet, hogy 2022 májusa és 2023 májusa között megkétszereződtek az újságírók ellen irányuló fenyegetések, a támadások és a nyomásgyakorlás, mint az azt megelőző egy éves időszakban.

Ma van a sajtószabadság nemzetközi napja.

Ma május 3-a, szerda van.
Ezen a napon emlékezünk
a nemzetközi sajtószabadságért való harcokért
és a szabad sajtó fontosságára.
A sajtó a hírközlést jelenti.
Hírközlést például az újságírók végzik.
A szabad hírközlés nagyon fontos.
Az újságírók szerint Szerbiában
folyamatosak az újságírók ellen irányuló fenyegetések, támadások.
Ez miatt rosszabb helyzetben van
a sajtószabadság az országban.
Sajtószabadság szempontjából a legjobb helyzetben
Norvégia, Írország és Dánia vannak.
A világnap alkalmából a Szerbiai Újságírók Szakszervezete
felhívta a figyelmet arra, hogy a médiában dolgozók
egyre nehezebb helyzetben vannak az országban.
Médiában dolgozó például az újságíró, a riporter.
Szerbiában az újságírók kevesebbet keresnek
az országos átlagfizetésnél.
A médiában dolgozók is fontos munkát végeznek.


Regisztrálták Szerbiában az első flurona esetet

Egy személynél egyszerre regisztrálták az influenzavírus és a koronavírus jelenlétét - nyilatkozta a Batut Közegészségügyi Intézet igazgatója, Verica Jovanović a szerbiai köztévének.

A szakember kiemelte, nagyon nehéz megkülönböztetni a covid és az influenza tüneteit, mint a láz, általános gyengeség, valamint a légúti fertőzések összes tünete. Jellemző, hogy gyorsan elmúlik, mint ami az omikron törzs esetében is tapasztalható - mondta Jovanović. A flurona kifejezés az influenza (angolul flu) és a koronavírus összevonásából származik.
Az első ilyen újfajta kettős fertőzését december végén diagnosztizálták Izraelben. Január elején Horvátországban, Bosznia-Hercegovinában és Észak-Macedóniában is jegyeztek újabb eseteket.

Az első flurona beteg Szerbiában

Regisztrálták Szerbiában az első flurona beteget.

A flurona betegség azt jelenti,
hogy 1 személynél egyszerre jelenik meg
az influenzavírus és a koronavírus.
Az orvosok szerint nagyon nehéz megkülönböztetni
a koronavírus és az influenza tüneteit.
A koronavírus és az influenza tünete például
a láz, a gyengeség, az orrfolyás, a tüsszögés, a köhögés.
A flurona betegségre jellemző,
hogy gyorsan elmúlik.
A koronavírus egyik új változata az omikron.
Az omikron vírusra is az jellemző,
mint a flurona betegségre, hogy gyorsan elmúlik.
A flurona elnevezés az influenza
és a koronavírus egyesítéséből jött létre.
Angolul az influenzát flunak mondják.
Az első ilyen flurona beteget Izraelben regisztrálták
tavaly decemberben.
Tavaly 2021 volt.
Izrael 1 ország Ázsia kontinensén.
Idén január elején már Horvátországban,
Bosznia-Hercegovinában
és Észak-Macedóniában is regisztráltak flurona beteget.
Ezek az országok szomszédosak Szerbiával.
Idén 2022 van.


Egyre kevesebb a nyugdíjas Szerbiában

Egy hónap alatt 2.567-tel csökkent a nyugdíjasok száma Szerbiában.

Ha a júniusi adatot összehasonlítjuk az egy évvel korábbival, akkor a csökkenés csaknem 11 ezer egy esztendő alatt. A nyugdíjasok száma 2012 óta nem volt ilyen alacsony. Jelenleg 1.696.630 nyugdíjas van az országban. A legtöbben Közép-Szerbiában élnek. Újvidéken, Belgrádban és Nišben több mint 100 nyugdíjas lakik egy négyzetkilométeren. Ezekben a városokban egyébként a népsűrűség 500 fő négyzetkilométerenként. Vajdaságban a legtöbb idős személy Pancsován él, a legkevesebb pedig Szerémségben.

Kevesebb nyugdíjas van Szerbiában

Egy hónap alatt
több mint 2500-zal
csökkent a nyugdíjasok
száma Szerbiában.
A nyugdíjasok száma
2012 óta nem volt
ilyen kevés.
Idén 2020 van.
Nyolc évvel ezelőtt
volt 2012.
A legtöbb nyugdíjas
Közép-Szerbiában él.
Vajdaságban a legtöbb
idős ember Pancsován él.
Pancsova 1 város.
Vajdaságban a legkevesebb
idős ember Szerémségben él.
Vajdaság 3 nagy területre
van felosztva.
Szerémség az ilyen
egyik terület.
A három nagy terület
Vajdaságban:
Bácska, Bánság
és Szerémség.


Szigorítás a romló járványügyi adatok miatt

Szigorításokat vezetett be a bevásárlóközpontok és a vendéglátóipari egységek hétvégi munkaidejére vonatkozóan a romló járványhelyzet miatt a szerbiai válságstáb.

Darija Kisić Tepavčević szerb munkaügyi miniszter, a válságstáb tagja sajtótájékoztatóján elmondta, a járványvédelmi intézkedéseknek nincs alternatívájuk, vagy betartják a polgárok a megelőző intézkedéseket, vagy tovább romlik a járványhelyzet. Hozzátette, annak érdekében, hogy mielőbb visszatérhessen az élet a normális kerékvágásba, mindenkinek felelősségteljesnek kell lennie. Az új szabályokat részletesen bemutatták a válságstáb mai, 15 órai sajtótájékoztatóján. A stáb egyébként hétfőn ismét összeül, akkor ismét értékelik a járványügyi helyzetet.
Darija Kisić Tepavčević, a válságstáb tagja: „Ami az új óvintézkedéseket illeti a hétvégére vonatkozóan, a válságstáb döntése alapján, ezek a következők. Minden vendéglátóipari létesítmény Szerbia területén, szombaton és vasárnap, ezen a hétvégén, 6-tól 14 óráig tarthat nyitva, függetlenül attól, hogy van vagy nincs kerthelyisége. Ezt követően csak a házhoz szállítás engedélyezett, tehát 14 óra után nem működhet a tolóablakon át történő árusítás sem, a kávézókban és az éttermekben. A síközpontokban található vendéglátó egységek, az önállóan vagy a szállodák keretében működők egyaránt, ételt vagy italt a hétvégén csakis nyílt téren, a kerthelyiségekben szolgálhatnak fel. A sípályákon lévő tolóablakos vendéglátóipari objektumok is csak 14 óráig dolgozhatnak. A házhoz szállítást végző vendéglátósok éjjel-nappal tevékenykedhetnek. A szállodák az ország egész területén ételt és italt a saját éttermükben és kávézójukban szintén csak 14 óráig adhatnak ki minden vendégnek, majd 14 órától 22 óráig ez a szolgáltatás csakis a bejegyzett szállodavendégeknek vagy más szálláshelyen tartózkodóknak biztosítható. Ez azt jelenti, hogy akik nincsenek bejelentve, azokat nem szolgálhatják ki a szállodai éttermekben és kávézókban, szombaton és vasárnap 14 óra után. Az ellenőrzések alkalmával elsősorban a legnagyobb szerbiai síközpontokra helyezik a hangsúlyt. Az üzletközpontok, a nem élelmiszert árusító boltok, a fogadóirodák, szerencsejáték-klubok, játszóházak, edzőtermek, fitneszközpontok, fedett focipályák és egyéb sportpályák szintén 6-tól 14 óráig dolgozhatnak a hétvégén. Azok a sportlétesítmények, amelyekben előre bejelentett mérkőzéseket játszanak, csakis erre a célra használhatók 14 óra után. Azok a létesítmények, amelyeknek marad a munkaidejük, és amelyekre ezek a szigorítások nem vonatkoznak, a következők: a kereskedelmi objektumok, gyógyszertárak, benzinkutak, orvosi és fogorvosi rendelők, laboratóriumok, színházak, állatorvosi rendelők. A kozmetikai, fodrászati és szépségápoló szalonok, valamint a kisipari szolgáltatást nyújtók, ezen a hétvégén 6-tól 20 óráig dolgozhatnak.”

Szigorítások a romló járványhelyzet miatt Szerbiában

A szerbiai válságstáb pénteken tartott megbeszélést a járványügyi helyzetről.

Péntek február 26-a, tegnap volt.
A szerbiai válságstáb döntése szerint
újabb szigorítások lesznek
bevezetve Szerbiában.
A szigorítások azért kellenek,
mert újra egyre több a koronavírusos
beteg az országban.
Szigorítás lesz például,
hogy most hétvégén
minden vendéglátóipari egység
szombaton és vasárnap
reggel 6 órától délután 2 óráig
lehet nyitva az ország területén.
Ma február 27-e, szombat van.
Vasárnap február 28-a, holnap lesz.
Vendéglátóipari egység például
az étterem, a kávézó, a pizzéria.
Délután 2 óra után a vendéglátóipari
egységeknek csak az ételek
házhoz szállítása engedélyezett.
A síközpontokban található
vendéglátó egységek ételt
és italt a hétvégén csakis
nyílt téren vagy kerthelyiségben
szolgálhatnak fel a vendégeknek.
A sípályákon működő éttermek
és kávézók is a hétvégén
csak délután 2 óráig dolgozhatnak.
A házhoz szállító vendéglátóipari
egységek az ételt vagy az italt
éjjel-nappal kihordhatják.
A szállodák Szerbia területén
ételt és italt a saját éttermükben
és kávézójukban szintén
délután 2 óráig adhatnak a vendégeknek.
A szerbiai szállodákban
szombaton és vasárnap
délután 2 óra után csak a szálloda
vendégeit szabad kiszolgálni.
A bevásárlóközpontok,
a nem élelmiszert árusító boltok,
a fogadóirodák,
a szerencsejáték-klubok, a játszóházak,
az edzőtermek, a fitneszközpontok,
a fedett focipályák és más
sportpályák a hétvégén
csak reggel 6 órától
délután 2 óráig lehetnek nyitva
Szerbia területén.
Azokon a sportpályákon, ahol
előre bejelentett mérkőzés lesz,
ott azt a programot meg szabad
tartani délután 2 óra után hétvégén is.
A szigorítások betartását
ellenőrizni fogják
az egész ország területén.
Azok a helyiségek, amelyekre
nem vonatkoznak a szigorítások
és nem változik meg a munkaidejük sem
a következők:
a kereskedelmi helyiségek,
gyógyszertárak, benzinkutak,
orvosi és fogorvosi rendelők,
laboratóriumok, színházak, állatorvosi rendelők.
A kozmetikai, fodrászati
és szépségápoló szalonok
ezen a hétvégén reggel 6 órától
este 8 óráig dolgozhatnak.
Ahhoz, hogy kevesebb
koronavírusos beteg legyen
az országban, az embereknek
be kell tartaniuk a szigorításokat.
A szerbiai válságstáb hétfőn tart
újabb megbeszélést
a járványügyi helyzetről.
Hétfő március 1-je lesz.


Pető-kurzust tartanak Szabadkán

Pető-kurzust tartanak a VM4K és a Szekeres László Alapítvány szervezésében Szabadkán.

A kurzus lényege, hogy különböző idegrendszeri eredetű betegségben szenvedő személyek számára tartanak mozgásfejlesztő gyakorlatokat, melyek lassítják állapotuk esetleges romlását. A program a magyar kormány jóvoltából, ingyenesen valósul meg.
Molnár Mihálynál 2008-ban diagnosztizáltak Parkinson-kórt. Azóta több országban, többféle terápián vett részt. A szabadkai foglalkozáson már a kezdetektől fogva részt vesz. Szerinte a gyakorlatok sokat segítenek számára a hétköznapokban.
„Öt éve itt vagyunk, azóta sokkal könnyebben végezzük el a napi teendőket, és lelassította a folyamatot szerintem. A légkör, ami itt van a közösségben, sokat segít nekünk pszichikailag is.”
A fejlesztő foglalkozások a magyarországi Semmelweis Egyetem Pető András Kara szakemberei vezetésével zajlanak két héten át, kisebb, általában 3-5 fős csoportokban.
Kosányi Tamás, képzési szakreferens, VM4K: „24 fő vesz részt rendszeresen ebben a két hétben, ebből a 24 főből 4 gyermek páciens van. A Semmelweis Egyetem Pető András Karának három szakképzett konduktora látogatott el, és vezeti a reggel 9 órától délután 4 óráig tartó, egy-másfél órás foglalkozásokat. A foglalkozások között van egyéni foglalkozás, főként gyermekek részére, és vannak csoportos foglalkozások.”
Kosányi Tamás megerősítette, hogy a jövőben is megszervezik a kurzust a szabadkai Vackor Magyar Iskoláskor Előtti Nevelő és Gyakorlóintézményben. Azok, akiknek szüksége van ilyen fejlesztésre, bátran jelentkezzenek a Szekeres László Alapítvány munkatársánál a honlapunkon is megtalálható elérhetőségen.
Telefonszám: 024/670-010

Pető-kurzust tartanak Szabadkán

Ingyenes Pető-kurzust tartanak Szabadkán.

A Pető-kurzus lényege, hogy a különböző
idegrendszeri eredetű betegségben szenvedő
személyek számára tartanak mozgásfejlesztő gyakorlatokat.
Ezek a mozgásfejlesztő gyakorlatok
a beteg személyek számára
lelassítják az esetleges állapotromlást.
A Pető-kurzust a magyar kormány támogatja.
A Pető-kurzus ingyenesen valósul meg
a beteg személyek számára.
Molnár Mihálynál Parkinson-kórt állapítottak meg.
Molnár Mihály mozgása ezért az évek alatt megromlott.
Molnár Mihály elmondta, amióta részt vesz
a Pető-kurzus mozgásfejlesztésein,
azóta könnyebbek a hétköznapok.
A fejlesztő foglalkozásokat a magyarországi
Semmelweis Egyetem Pető András Kara
szakemberei vezetik.
A Pető-kurzus 2 hétig tart Szabadkán.
A foglalkozások kisebb csoportokban történnek.
Gyerekek számára is tartanak mozgásfejlesztést
a 2 hét alatt.
A Pető-kurzust a szabadkai
Vackor Magyar Iskoláskor Előtti Nevelő
és Gyakorlóintézményben tartják meg.
Azok, akiknek szüksége van mozgásfejlesztésre,
bátran jelentkezhetnek
a Szekeres László Alapítvány munkatársánál
a 024 670010-es telefonszámon.
A Szekeres László Alapítvány munkatársát
Kosányi Tamásnak hívják.
Kosányi Tamás elmondta, hogy jövőre is
megszervezik a Pető-kurzust Szabadkán.


Melyik telefonszámot hívjuk koronavírus tünete esetén?

Ha koronavírus tüneteit tapasztalja valaki magán, vagy olyan országban járt a közelmúltban, ahol fokozott a vírus jelenléte, mihamarabb jelezze az illetékes szerveknek telefonon - hangzik a felhívás.

A szerb egészségügyi minisztérium honlapján megtalálható azon egészségügyi intézmények telefonszáma, amelyek 8 és 22 óra között hívhatók tünetek fellépése esetén. A telefonszámokon az állampolgárok az ügyeletes járványügyi szakembertől kaphatnak tanácsokat az esetleges fertőzéssel összefüggésben. Felhívják a figyelmet, hogy tünetek esetén nem ajánlott a helyi egészségházat felkeresni, tömegbe menni, ahol esetlegesen átadható a fertőzés. A hívóközpontok telefonszámai a következők: Vajdasági Közegészségügyi Intézet, Újvidék: 064/8028894 és 064/8028895, Zombori Közegészségügyi Intézet 062/1956866, Pancsovai Közegészségügyi Intézet 062/8869721, Mitrovicai Közegészségügyi Intézet 064/8092911 és 0648092938, Szabadkai Közegészségügyi Intézet 064/1009276, Nagykikindai Közegészségügyi Intézet 062/8833841 és 062/8833877, Nagybecskereki Közegészségügyi Intézet 069/2101102. A telefonszámok reggel 8 és este 10 óra között tárcsázhatók.
További információk a tartományi egészségügyi titkárság weboldalán a www.zdravstvo.vojvodina.gov.rs címen.

Koronavírus – szerbiai telefonszámok

Ha az ember úgy érzi, hogy elkapta a koronavírust telefonon tud szólni az orvosoknak.

Az orvosok segítséget adnak
a koronavírusos embernek.
A koronavírusos ember köhög,
magas láza van,
és tüdőgyulladása is lehet.
A koronavírust az emberek
egymástól is el tudják kapni.
Az orvosok figyelmeztetik
az embereket,
hogy aki koronavírusos,
az ne menjen emberek közé.
Ha az ember úgy érzi,
hogy elkapta a koronavírust
a következő telefonszámokat
tudja felhívni:
Szabadkán: 064/1009276
Újvidéken: 064/8028894 vagy 064/8028895
Zomborban: 062/1956866
Pancsován: 062/8869721
Mitrovicán: 064/8092911 vagy 0648092938
Nagykikindán: 062/8833841 vagy 062/8833877
Nagybecskereken: 069/2101102
A telefonszámokat minden nap
reggel 8 órától este 10 óráig lehet hívni.
Még több információ
a koronavírusról
a következő szerb
internetes oldalon található:
www.zdravstvo.vojvodina.gov.rs


Vérhiány van Szerbiában

A vérkészletek nagy hiánya bizonyos műtétek elhalasztását is eredményezheti, ezért fontos a véradás.

Az ünnepek és a légúti megbetegedések miatt csökkent a véradók száma Szerbiában. Mirjana Knežević, a Szerbiai Transzfúziós Intézet munkatársa a Szerbiai RTV műsorában azt mondta, hiány mutatkozik minden vércsoportban, de leginkább A+, A- és nullás vércsoportból van a legnagyobb hiány. Knežević hozzátette, a legideálisabb helyzet az, ha naponta 300-350 egység, heti rendszerességgel 1500-1800 egység vér van tartalékban. Mint mondta, a múlt héten 1300 egységet tudtak összegyűjteni, ami nem rossz, de nem is elég.

Vérhiány van Szerbiában

A vér nagy hiánya miatt egyes műtétek elhalasztása is
bekövetkezhet a szerbiai kórházakban.
Ezért is nagyon fontos a véradás.
Az ünnepek és a megfázásos megbetegedések miatt
kevesebb a véradók száma Szerbiában.
Hiány van minden vércsoportban, de főleg
az A+, A- és 0-ás vércsoportból van a legnagyobb hiány.
Még több véradóra lenne szükség az országban,
hogy elegendő vér legyen a betegek számára.
Vért minden egészséges felnőtt tud adni.


Veterán véradó is részt vett a mai zentai akción

Rendkívüli véradási akciót tartottak Zentán a Vöröskereszt épületében. Ez már a hatodik szervezett véradás volt idén. A következő akció április 21-én lesz.

A zentai véradásra sok ember érkezett. Az önkéntesek 18 éves kortól egészen 65 éves korig lehetnek véradók. Szarvák Baráti Erika már hosszú évek óta részt vesz az akciókon, a mostani azonban utolsó volt számára, ugyanis elérte a 65 éves életkort: „15-16. alkalommal négy hónaponként folyamatosan adom a vért, azelőtt csak úgy időnként. Valójában a férjem volt véradó, aki több mint ötvenszeres véradó volt, és mikor tőle tovább nem tudtak vért venni, akkor én álltam be a helyére.”
A szakemberek nem győzik hangsúlyozni, hogy milyen nagy fontossággal bír a véradás. Nem csak azon segít aki kapja, hanem azon is aki adja.
Dr. Duško Berić, munkatárs, Vajdasági Vérátömlesztő Intézet: „Számos kórházban naponta végeznek különféle műtéteket, és vannak súlyos betegek, akiknek vérre van szükségük. Ezért szükséges megújítani azokat a vértartalékokat, amelyek a közelmúltban csökkentek, az A-s és 0-ás csoportot, és különösen a negatív vércsoportokat.”
Zentán havi szinten tartanak véradási akciót. Az előírások szerint a férfiak három havonta, a nők pedig négyhavonta tudnak vért adni.
Đukic Teodóra, a Vöröskereszt zentai szervezetének munkatársa: „Ez a hatodik véradásunk ebben az évben. Eddig 132 egységet gyűjtöttünk. Volt három rendes véradásunk Zentán, kettőt kint falvakban szerveztünk meg és most ezt a rendkívülit.”
Kicsi a vérkészlet, így a Vöröskereszt munkatársai és az orvosok arra kérnek, hogy aki csak teheti, adjon vért, hiszen egy véradással 3 emberi életet menthetünk meg.

Tegnap rendkívüli véradási akciót tartottak Zentán.

Tegnap március 29-e, kedd volt.
Zenta 1 község és város Vajdaságban.
Zentán, a Vöröskereszt épületében
tartották a véradási akciót.
Ez már a 6. szervezett véradási akció volt Zentán.
A következő véradási akció
április 21-én lesz Zentán.
Sok ember érkezett a tegnapi véradásra.
Az önkéntesek 18 éves kortól
egészen 65 éves korig lehetnek véradók.
Szarvák Barát Erika elmondta
már több mint 15 alkalommal adott vért.
Erika elmondta, a tegnapi véradás volt
számára az utolsó, mert idén tölti a 65 éves kort.
Az orvosok felhívják az emberek figyelmét,
hogy nagyon fontos vért adni.
Véradással 3 másik emberi életet menthetünk meg.
A véradás nem csak azon segít, aki kapja,
hanem azon is, aki adja.
Dr. Duško Berić a Vajdasági Vérátömlesztő Intézet
munkatársa elmondta, hogy jelenleg
az A-s, a 0-s és főleg a negatív vércsoportokra van szükség.
Dr. Duško Berić azt is elmondta,
hogy a kórházakban minden nap végeznek
különböző műtéteket, és vannak súlyos betegek,
akiknek vérre van szükségük.
Zentán minden hónapban tartanak
véradási akciót.
A szabályok szerint a férfiak
3 havonta adhatnak vért.
A szabályok szerint a nők
4 havonta adhatnak vért.
Kevés a vérkészlet, ezért a Vöröskereszt munkatársai
és az orvosok arra kérnek mindenkit,
hogy aki csak teheti, adjon vért!


3000 dinárt kapnak a beoltottak Szerbiában

3000 dinárt kap mindenki, aki felvette a koronavírus elleni oltást - jelentette be a Pink televízió műsorában Aleksandar Vučić. Az, hogy milyen módon lesz igényelhető a támogatás, a következő napokban derül majd ki.

Az összeget azok a 16 évnél idősebbek kapják, akik már felvették, vagy május végéig felveszik az oltást. A számítások szerint júniusig meglesz a mintegy 3 millió beoltott személy Szerbiában.
Az államfő a döntés előtt egyeztetett Ana Brnabić miniszterelnökkel, és arra jutottak, hogy a büntetés helyett a jutalmazás módszeréhez nyúlnak. A 3000 dinárt azok is megkapják majd, akik a hónap végéig csak az első dózist veszik fel. A döntésre egyébként a kormánynak is rá kell bólintania.
Vučić egyúttal azt is bejelentette, hogy azok, akik megfertőződnek a koronavírussal, mivel nem vették fel a vakcinát, nem mehetnek fizetett betegszabadságra, a beoltottak azonban igen.
A 30 eurók kifizetését holnap kezdik meg a nyugdíjasoknak, holnapután pedig a szociális segélyből élőknek és a büntetés-végrehajtó intézetek lakóinak. A támogatásra eddig 3,2 millióan jelentkeztek.
Az államfő az ország gazdasági helyzetéről is beszélt, kiemelve a GDP nagymértékű növekedését az elmúlt 9 évben. Fontos befektetésnek említette az EU segítségével tervezett déli vasút kiépítését, a Kínával közös projekteket, a Fruška gorai autóút építését és a Golubac felé tervezett gyorsforgalmi utat. Vučić számításai szerint a fizetések nominális értéke az elmúlt 9 évben 60 százalékkal emelkedett, a nyugdíjak pedig történelmi csúcsot értek el.

3000 dinárt kap mindenki, aki felvette a koronavírus elleni védőoltást Szerbiában.

Ezt Aleksandar Vučić, a szerb államfő jelentette be.
A 3000 dinárt azok a 16 évnél idősebb emberek
kapják meg, akik már felvették
a koronavírus elleni védőoltást Szerbiában.
A 3000 dinárt azok a 16 évnél idősebb emberek
kapják meg, akik május végéig
felveszik a koronavírus elleni vakcinát Szerbiában.
A 3000 dinárt azok a 16 évnél idősebb emberek is
megkapják, akik május végéig csak
az első adag koronavírus elleni vakcinát
veszik fel.
Várhatóan júniusig meglesz
a 3 millió beoltott ember az országban.
Aleksandar Vučić azt is bejelentette,
hogy azok, akik elkapják a koronavírus betegséget
és korábban nem vették fel
a védőoltást, nem mehetnek
fizetett betegszabadságra.
Azok a koronavírusos betegek mehetnek csak
fizetett betegszabadságra, akik már felvették
a koronavírus elleni védőoltást.
A szerb államfő azt is elmondta,
hogy a 30 eurós támogatások kifizetését
holnap kezdik meg a nyugdíjasoknak.
Holnap május 6-a, csütörtök lesz.
Akik valamilyen szociális támogatást
kapnak, azoknak holnapután kezdik
kifizetni a 30 eurós támogatást.
Holnapután május 7-e, péntek lesz.
A támogatásra eddig több mint 3 millió
szerbiai lakos jelentkezett.
A támogatást a szerb állam fizeti ki
a nagykorú szerb állampolgároknak.
Nagykorú az, aki betöltötte a 18. életévét.


Megszűntek a beutazási korlátozások Németországban

Németország június 1-től feloldotta a beutazásra eddig érvényes koronavírus-szabályozásokat.

A visszatérő utazóknak és más beutazóknak nem kell igazolniuk, hogy oltási vagy gyógyultsági igazolással rendelkeznek és teszt sem kell - közölte a Német Turisztikai Hivatal szerdán az MTI-vel.
A vírusvariáns-területekről érkezők számára azonban továbbra is érvényben maradnak a szigorú szabályok, a beutazás után 14 napos karanténba kell vonulniuk akkor is, ha oltási vagy gyógyultsági igazolással rendelkeznek. Jelenleg egyetlen ország sem tartozik a vírusvariáns-terület besorolás alá.
A korlátozás megszűnése várhatóan augusztus végéig lesz érvényben.
A tömegközlekedési eszközökön (városi és távolsági is), illetve az egészségügyben Németországban továbbra is kötelező a védőmaszk használata. Ugyanígy viselni kell a maszkot a Németországból induló, illetve az oda érkező repülőgépek fedélzetén is - írták.

Június 1-jétől megszűntek a beutazási korlátozások Németországban.

Június 1-je tegnap, szerdán volt.
Eddig a koronavírus-járvány miatt voltak
beutazási korlátozások Németországban.
A visszatérő utazóknak és más
beutazóknak most már nem kell
igazolniuk, hogy oltási vagy gyógyultsági
igazolással rendelkeznek.
Most már koronavírus-teszt sem kell azoknak,
akik Németországba akarnak utazni.
A beutazási korlátozás megszűnése
várhatóan augusztus végéig lesz érvényben.
Németországban továbbra is kötelező
a védőmaszkok használata
a tömegközlekedési eszközökön
és az egészségügyben.
Tömegközlekedési eszköz például
a busz, a vonat, a metró.
A repülőgépeken is kötelező
védőmaszkokat használniuk
a Németországból induló
vagy Németországba érkező utasoknak.


Terjed az influenza

Nem a koronavírus, hanem az influenzajárvány miatt aggódik dr. Branislav Tiodorović.

A járványügyi szakember elmondta, minden 15-20 nappal ezelőtt kezdődött az iskoláskor előtti intézményekben, majd a vírus átterjedt az iskoláskorúakhoz, és már elérte a felnőtteket is. Még legalább egy hétig, vagy ennél kicsivel tovább tarthat. Háromféle influenzavírust azonosítottak Szerbiában. A fertőzötteknek magas lázuk, izom- és ízületi fájdalmuk van, és kifejezetten rosszul érzik magukat - részletezte Tiodorović. Ezek az emberek kénytelenek a covid-rendelőkbe menni, ahol persze kiderül, hogy nem koronavírusosak. Azok, akik influenza ellen be vannak oltva, könnyebben vagy tünetmentesen átvészelik a fertőzést, akik pedig nem, egy hétig betegeskednek. Nekik ágynyugalomra, lázcsökkentésre és vitaminokra van szükségük - magyarázta a szakember.

Terjed az influenza

Dr. Branislav Tiodorović elmondta, aggódik az influenzajárvány terjedése miatt.

Dr. Branislav Tiodorović 1 szerb járványügyi orvos.
Dr. Branislav Tiodorović szerint
már nem a koronavírus miatt kell aggódni,
hanem az influenzajárvány terjedése miatt.
A járványügyi orvos elmondta,
az influenzajárvány 15-20 nappal ezelőtt
kezdődött az óvodákban.
A járványügyi orvos elmondta,
hogy az influenzajárvány már
az iskoláskorú gyerekeket
és a felnőtteket is elérte.
Az influenzajárvány még legalább
1 hétig, vagy ennél kicsivel tovább tarthat az országban.
Az influenzajárvány tünete
a magas láz, az izom- és ízületi fájdalmak
és a rosszullét.
Azok a betegek, akik ezeket a tüneteket
tapasztalják, el kell, hogy menjenek
a covid-rendelőkbe.
A covid-rendelőkben kiderül,
hogy nem koronavírusosak, hanem
elkapták az influenzát.
Az influenzás betegeknek
sokat kell ágyban pihenni, lázcsökkentőkre
és vitaminokra van szükségük.


Ünnepel a szabadkai Városháza - felújtják Bíró Károly házát

Pontosan 110 éve annak, hogy dr. Bíró Károly átadta rendeltetésének a szabadkai Városházát és a palicsi szecessziós épületegyüttest - a Vigadót, a Víztornyot, a Női Fürdőt és a Zenepavilont.

A Városháza szecessziós stílusban épült, ahogyan a sétáló utca legtöbb épülete is. Még ma is Szabadka legnagyobb és legmagasabb épülete: 105 méter hosszú, 55 méter széles, 25 méter magas. A torony 76 méteres. A Városháza építéséhez szükséges pénzt Bíró Károly polgármester a szabadkai homokvidék felparcellázásából és eladásából nyerte.
Dr. Bíró Károly a Rádity fivérek utca 7-es szám alatt nevelkedett. Bíró Károly polgármester egykori házának felújítását ma kezdték meg.
Lerójuk tartozásunkat a városépítő polgármesternek, dr. Bíró Károlynak! - írta közösségi oldalán dr. Pásztor Bálint, a szabadkai VKT elnöke.

Felújítják Bíró Károly házát

Már 110 éve annak, hogy dr. Bíró Károly átadta a szabadkai Városházát.

Már 110 éve annak, hogy dr. Bíró Károly
átadta a palicsi Vigadó, Víztorony,
Női Fürdő és Zenepavilon épületét.
Ezek az épületek gyönyörű
szecessziós stílusban épültek.
A szabadkai Városháza még ma is
a város legnagyobb és legmagasabb épülete.
dr. Bíró Károly Szabadka polgármestere volt.
dr. Bíró Károly nagyon sokat tett azért,
hogy ilyen gyönyörű épületei legyenek
Szabadkának és Palicsnak.
A Városháza építéséhez szükséges pénzt
Bíró Károly polgármester szerezte meg.
Dr. Bíró Károly a szabadkai
Rádity fivérek utca 7-es címen nőtt fel és élt.
Ez a ház már nagyon romossá vált
a sok év alatt.
Tegnap kezdték meg Bíró Károly
polgármester egykori házának a felújítását.
Tegnap szeptember 15-e, csütörtök volt.
Már nagyon fontos volt felújítani ezt a házat.
dr. Bíró Károly emlékére és tiszteletére
újítják fel az egykori polgármester házát.


Digitális világ - indul az új tantárgy

Új tantárgyat vezetnek be az elsősök számára szeptembertől Szerbiában - jelentette be tegnap Zomborban Mladen Šarčević.

A szerb oktatási miniszter elmondta, az új tárgy neve digitális világ lesz, ezzel pedig a cél az, hogy a gyerekek minél korábban alkalmazkodni tudjanak az információs társadalom követelményeihez.
Šarčević beszélt arról is, hogy a tanügy a távoktatás terén jól vizsgázott a koronavírus-járvány okozta rendkívüli helyzetben. Reményét fejezte ki továbbá, hogy a fizetési osztályok bevezetésével az oktatásban dolgozókat is kellőképpen motiválni tudják majd.

Szeptembertől új tantárgy az 1. osztályokban

Szeptember 1-jétől új tantárgyat vezetnek be az 1. osztályokban.

Ezt Mladen Šarčević,
a szerb oktatási miniszter mondta.
Az új tantárgy neve
a digitális világ tantárgy lesz.
Az új tantárgy hasonló lesz,
mint az informatika tantárgy.
Azért vezetik be
szeptembertől az új tantárgyat,
hogy a gyerekek
megtanulják jól használni
a digitális eszközöket.
Digitális eszköz például
a számítógép,
az okostelefon.
Az oktatási miniszter
azt is mondta,
hogy a távoktatás idején
 a tanárok és a tanulók is
nagyon jól dolgoztak
és tanultak.


Korlátozták a kenyér és a pellet árát

Egyes fafajtákat ideiglenesen tilos lesz exportálni. A kormányrendelet a dízel üzemanyagra is vonatkozik. Mindez jövő kedden lép hatályba.

Korlátozták a kenyér árát és átmenetileg megtiltották a pellet kivitelét az országból - erről határozott a szerb kormány. A rendelet szerint a T-500-as lisztből készült kenyér kiskereskedelmi ára 53,5 dinár lesz, míg a pellet ára nem haladhatja meg a tonnánkénti 38 ezer dinárt. A rendelet augusztus 9-én lép hatályba, és 30 napig lesz érvényben. Emellett a kormány határozatot hozott egyes, a Szerb Köztársaság számára alapvető jelentőségű fafajták kivitelének ideiglenes tilalmáról is, illetve módosított határozatot fogadott el az dízel üzemanyag kivitelének ideiglenes tilalmáról.

Korlátozták a kenyér és a pellet árát

A szerb kormány döntése szerint korlátozták a kenyér árát.

Ez azt jelenti, hogy nem emelhetnek
a boltokban és a pékségekben
a kenyér árán.
A döntés szerint a T-500-as lisztből
készült kenyér ára 53,5 dinárnál nem lehet több.
A döntés szerint megtiltották a pellet
kivitelét az országból.
A pellet 1 tüzelőanyag, amivel fűteni lehet télen.
A pellet árát is korlátozták Szerbiában.
A pellet ára nem lehet több
tonnánként 38 ezer dinárnál.
A döntés szerint megtiltották
a dízel üzemanyag kivitelét is az országból.
Ezek az új szabályok augusztus 9-től,
vagyis keddtől lesznek érvényesek
és 30 napra szólnak.


Ismét működik az angio-terem a Szabadkai Közkórházban

Hat hónapos szünet után ismét működik az angio-terem a Szabadkai Közkórházban. December 9-e óta, amikor ismét üzembe helyezték, több mint 100 beavatkozást végeztek el.

A szív- és érrendszeri betegségek kezelésére, és az ezzel kapcsolatos műtétek elvégzésre alkalmas terem energiaellátási gondok miatt állt le. A problémát egy 18 millió dináros tartományi támogatással sikerült orvosolni, ugyanis beszereztek egy új áramfejlesztőt.
Dr. Saša Dželebdžić, az intézmény igazgatója elmondta, az új szerkezet nemcsak az angio-termet látja el árammal, hanem a mágneses rezonancia-gépet is, de a kórház más egységeit is, így megvannak a feltételek arra, hogy egy esetleges áramkimaradás esetén is folyamatos legyen a munka.

December 9-e óta ismét működik az angio-terem a Szabadkai Közkórházban.

Az angio-teremben végzik
a szív- és érrendszeri betegségekkel kapcsolatos műtéteket.
Az angio-terem 6 hónapig nem működött
a Szabadkai Közkórházban.
December 9-e óta már több mint 100
beavatkozást végeztek el az angio-teremben.
Energiaellátási gondok miatt nem működött eddig
az angio-terem a kórházban.
A kórház 1 új áramfejlesztőt vásárolt,
ami nagyon sok pénzbe került.
Dr. Saša Dželebdžić, a kórház igazgatója elmondta,
az új áramfejlesztőnek köszönhetően
áramkimaradás esetén is folyamatos lesz a munka
a Szabadkai Közkórházban.


A szilveszterezésről is szó lehet a válságstáb ülésén

A témák között szerepelhet a védettségi igazolások kiterjesztett használata is.

Ma ülésezik a szerbiai válságstáb. A megbeszélés a bejelentések szerint 16 órakor kezdődik. A járványügyi szakemberek és immunológusok, azaz a válságstáb orvosi része abban bízik, hogy elfogadják a javaslataikat. Az eddigi információk szerint az újévvárásról és a védettségi igazolásokról lesz szó az ülésen.
Korábban dr. Predrag Kon, a válságstáb tagja azt nyilatkozta a Szerbiai RTV-nek, nem hiszi, hogy drámai változtatásokat javasolnak, bár a stáb orvosi része nem támogatja a koncertek megtartását a tereken szilveszter éjjel.

A szilveszterezésről is szó lehet a válságstáb megbeszélésén

Ma délután 4 órakor tart megbeszélést a szerbiai válságstáb.

Ma december 28-a, kedd van.
Eddigi információk szerint
a válságstáb megbeszélésén az újévvárásról
és a védettségi igazolások használatáról lesz szó.
A válságstáb orvosi része azt reméli,
hogy elfogadják a javaslataikat.
Korábban dr. Predrag Kon azt mondta,
hogy a válságstáb orvosi része nem támogatja,
a koncertek megtartását a tereken
szilveszter éjjel.
Szilveszter december 31-én, pénteken lesz.
Dr. Predrag Kon 1 szerb járványügyi orvos
és a szerbiai válságstáb tagja.


A közlekedési viszonyok ideálisak, a jó idő miatt a motorkerékpárok is előkerültek.

Mától nem kötelező a téli gumi és a téli felszerelés használata a szerbiai utakon - jelenti a Szerbiai Motorosszövetség. Közleményük szerint zavartalan a közlekedés az ország közutain. A megerősödő déli és délkeleti szél kivételével az időjárási viszonyok kedvezők a járművezetők részére, viszont a már nyáriasnak mondható időjárás miatt többen pattannak kerékpárra és a motorosok száma is megnő a közutakon.

Már nem kötelező a téli gumi és a téli felszerelés használata

Április 1-jétől nem kötelező a téli gumi és a téli felszerelés használata a szerbiai utakon.

Április 1-je tegnap, hétfőn volt.
Szerbia közutain zavartalan a közlekedés,
a jó idő miatt a motorkerékpárok is előkerültek.
Tegnap még nyáriasnak mondható időjárás volt térségünkben.
Emiatt többen kerékpárral közlekedtek
és a motorosok száma is megnőtt a közutakon.
Az időjárási viszonyok kedveznek a járművezetőknek,
ezért már nem kötelező a téli gumi
és a téli felszerelés sem a szerbiai utakon.


Virágvasárnapot ünneplik az ortodox hívők

A Julianus-naptár követői Jézus Jeruzsálembe való bevonulására emlékeznek.

Csakúgy mint a Gergely-naptár követőinek, Virágvasárnap a pravoszláv hívőknek is a nagyhét kezdete, a húsvét előtti hetedik nap. Ezen a napon fejeződik be a nagyböjt hatodik hete, amikor már engedélyezett halat fogyasztani. A hagyományok szerint Virágvasárnapon az ortodox hívők virágot szednek, amelyből a férfiak csokrokat kötnek, és ezekkel köszöntik fel a nőket. A csokrokat nem viszik be a házba, hanem vízbe teszik és az udvaron hagyják.

Ma van virágvasárnap ünnepe az ortodox hívők számára.

Ma április 25-e, vasárnap van.
Az ortodox is a keresztény valláshoz tartozik.
Szerbiában sok ember ortodox hívő.
Az ortodox hívők a Julianus-naptárt követik.
A Julianus-naptár szerint Jézus ma vonult be
Jeruzsálembe.
Erre a napra emlékeznek virágvasárnapon
az ortodox hívők.
Az ortodox vallást pravoszláv egyháznak is nevezzük.
A pravoszláv hívőknek is Virágvasárnap
a nagyhét kezdetét jelenti.
Virágvasárnap a húsvét előtti 7. napot
jelenti a pravoszláv hívők számára is.
Ezen a napon fejeződik be a nagyböjt
a pravoszláv hívőknek.
Virágvasárnaptól már engedélyezett
halat enni a pravoszláv hívőknek.
A pravoszláv szokások szerint
Virágvasárnap az ortodox hívők
virágot szednek és a férfiak csokrot kötnek.
A férfiak ezekkel a csokor virágokkal
köszöntik fel a nőket.
Az ortodox hívők a csokrokat
nem viszik be a házba, hanem vízbe teszik
és az udvaron hagyják.


A vér remény, esély a gyógyulásra

A véradás fontosságát nem lehet eléggé hangsúlyozni. A vérátömlesztés egyes betegségek, műtétek és kóros állapotok során nélkülözhetetlen, sok esetben életmentő beavatkozás.

A zentai Vöröskereszt irodája a nyári hónapokban is mindent megtesz, hogy véradásra ösztönözze a lakosokat. Ma Tornyoson és Felsőhegyen tartottak véradási akciót.
Đukić Teodóra, a zentai Vöröskereszt munkatársa: „A vérkészlet hiányos, tehát ez a nyári hónap mindig is ilyen, hiszen az emberek elmennek szabadságra, nyaralni és nincsenek itt. Ezért fontos, hogy többször szervezzünk véradást és meg is tettük. Volt már a havi rendszeres véradás, ami be volt tervezve Zentán. Ott olyat is csináltunk, hogy délutánra szerveztük másik alkalommal. Tegnap volt Zentán, ma Tornyoson és Felsőhegyen és beterveztük már az augusztus 3-i délutáni zentai véradást is, mert felhívták a figyelmünket arra, hogy nem csak a 0-s vércsoport a hiányos, hanem az A vércsoport is.”

Életeket menthetünk meg a véradással

Vannak olyan betegségek vagy műtétek,
amelyeknél csak a vérátömlesztés
mentheti meg a beteg életét.
Véradással akár 3 emberi életet lehet megmenteni.
A zentai Vöröskereszt irodája
a nyári hónapokban is arra biztatja
a lakosokat, hogy menjenek vért adni.
Ma Tornyoson és Felsőhegyen tartottak
véradási akciót.
Ma július 19-e, kedd van.
Đukić Teodóra, a zentai Vöröskereszt munkatársa elmondta,
hogy a nyári időszakban
mindig kevesebb a vértartalék.
Nyáron kevesebb az önkéntes véradó,
mert sokan szabadságon vannak
vagy nyaralni mennek.
Ezért nagyon fontos, hogy nyáron is
legyenek véradási akciók szervezve.
Tegnap Zentán is tartottak véradási akciót.
Tegnap július 18-a, hétfő volt.
A zentai Vöröskereszt augusztus 3-án is
véradási akciót szervez a délutáni órákra.
A véradásnál legnagyobb szükség
a 0-s vércsoportra és az A-s vércsoportra van.


Kon: Eredményesek a koronavírus elleni intézkedések

Két hete nem emelkedik jelentősebben a fertőzöttek és a halottak száma.

A koronavírus elleni intézkedések eredményesek, már két hete nem emelkedik jelentősebben a fertőzöttek és a halottak száma, sőt, Belgrádban enyhe csökkenést tapasztalunk - nyilatkozta dr. Predrag Kon járványügyi szakember a Szerbiai RTV-nek. Kon hozzátette, hogy az elmúlt héten a fertőzöttek száma stabilizálódott, míg Belgrád esetében kiegyenesedett a görbe, és a csökkenés jelei mutatkoznak.
A vírus főként a 20 és 50 év közöttieknél van jelen - értékelte Kon és azt tanácsolta, hogy éppen az említett korosztályt kell megcélozni az oltási kampányban.
Az intézkedések csökkentésével kapcsolatban azt mondta, hogy még mindig nehéz helyzetben vagyunk. Majd megismételte, hogy ha az intézkedésekről döntenek, akkor az egészségügyi rendszer megóvása és a vendéglátóipar között kell dönteniük.

Kon szerint eredményesek a szigorítások

Dr. Predrag Kon azt mondta, hogy eredményesek a koronavírus-járvány terjedése elleni szigorítások Szerbiában.

Azért eredményesek a szigorítások,
mert 2 hete nem emelkedik nagyon
a koronavírusos betegek száma
és a halottak száma az országban.
Dr. Predrag Kon 1 szerb járványügyi orvos.
A szigorítások miatt Belgrádban
kicsit már kevesebb koronavírusos beteg van.
Belgrád Szerbia fővárosa.
A járványügyi orvos azt is elmondta,
hogy a koronavírust főként
a 20 év és az 50 év közötti emberek kapják el.
Dr. Predrag Kon szerint fontos,
hogy a 20 év és az 50 év közötti emberek is
beoltassák magukat a koronavírus elleni vakcinával.
A járványügyi orvos azt is elmondta,
hogy még rossz a járványhelyzet
Szerbiában, ezért továbbra is
megmaradnak a szigorítások.
Fontos továbbra is betartani
a koronavírus elleni szigorításokat.


Fokozottan ellenőrzik a vendéglátóhelyeket

Fokozott járványügyi ellenőrzést tartanak a vendéglátóipari objektumokban holnaptól.

Goran Stamenković az egészségügyi minisztérium illetékese bejelentette, a kávézókat, éttermeket és más vendéglátóipari objektumokat fokozottan ellenőrzik a következő napokban. Mint kiemelte, erre azért van szükség, mert az utóbbi időben sok vendéglátós nem tartja be a járványügyi szabályokat.
A legtöbb szabálysértést Belgrádban és Újvidéken követik el, valamint Kopaonikon és Zlatiboron.

Szigorú ellenőrzések a vendéglátóhelyeken

Holnaptól szigorúan ellenőrzik a vendéglátóhelyeket Szerbiában.

Holnap február 12-e,
péntek lesz.
A kávézókat, az éttermeket,
a pizzériákat és más
vendéglátóipari helyiségeket
fogják szigorúan ellenőrizni.
Azt ellenőrzik, hogy
a vendéglátóhelyek betartják-e
a koronavírus elleni óvintézkedéseket
és szigorításokat.
Ez azért lesz, mert
sok vendéglátóhely nem tartotta be
a járványügyi szigorításokat és
a szabályokat az elmúlt időszakban.
Eddig legtöbbször
a belgrádi, az újvidéki,
a kopaoniki és
a zlatibori vendéglátóhelyeken
nem tartották be
a járványügyi szabályokat.


Holnap lesz virágvasárnap

Virágvasárnappal, azaz holnaptól kezdetét veszi a nagyhét, a húsvétra felkészítő nagyböjt utolsó időszaka.

Ezen a napon Jézus jeruzsálemi bevonulására emlékeznek a keresztények. Idén a koronavírus-járvány miatt nem tarthatnak körmeneteket, és hasonlóan az elmúlt napokhoz, a hívek fizikailag nem, csak lélekben és imádságban tudnak belekapcsolódni a szentmisébe. A hívek azonban interneten élőben követhetik a vallási közvetítéseket. A Duna TV reggel 9 órától közvetíti a virágvasárnapi szentmisét.

Holnap lesz virágvasárnap

Holnap, április 5-én lesz virágvasárnap.

Virágvasárnap a húsvét előtti vasárnap neve.
Virágvasárnapján Jézus jeruzsálemi
bevonulására emlékeznek
a keresztény hívek.
Ezen a napon vonult be
Jézus Jeruzsálembe
a kereszthalála előtti vasárnapon.
Virágvasárnappal kezdődik a nagyhét.
A nagyhét a húsvétra felkészítő
nagyböjt utolsó időszaka.
Virágvasárnapon körmeneteket
szerveznek a templomokban.
Idén nem lesz körmenet
a templomokban
a koronavírus-járvány miatt.
A hívők otthonukban
tudnak imádkozni.
A hívők interneten keresztül
nézhetik a szentmiséket.
Holnap a Duna TV-ben
reggel 9 órától lesz
virágvasárnapi szentmise.


Ezt Maja Gojković jelentette be észak-bácskai látogatása alkalmával.

A szerb művelődési miniszter hozzátette, 15 év után a befektetés értéke már meghaladja a kétmilliárd dinárt.
Gojković Stevan Bakić szabadkai polgármesterrel munkamegbeszélést tartott a beruházás kapcsán. A tárgyaláson az is szóba került, hogy továbbra is az önkormányzaté lesz-e az intézmény. Az illetékes miniszter kihívásként értékelte azt is, hogy a Népszínházat hogyan tudják fenntartani a jövőben.

Jövőre befejeződhet a Szabadkai Népszínház felújítása

2023-ra befejeződhet a Szabadkai Népszínház épületének felújítása.

Ezt Maja Gojković, szerb művelődési miniszter jelentette be.
A Szabadkai Népszínházat már 15 éve újítják.
Szabadka polgármestere elmondta,
hogy a Szabadkai Népszínház
továbbra is Szabadka városához fog tartozni.
Szabadka polgármestere megbeszélést tartott
arról is, hogy a Népszínházat hogyan
tudják majd fenntartani a jövőben.
Szabadka polgármesterét Stevan Bakićnak hívják.


A napraforgó, mint a rejtett fogyatékosság jelképe

Bemutatták a láthatatlan fogyatékossággal élők számára kialakított napraforgós szalagokat Szabadkán.

A kiegészítő célja, hogy diszkréten figyelmeztesse a lakosságot, hogy viselőjüknek különleges igényeik vannak, esetleg bizonyos dolgokhoz több időre van szükségük, mint az átlagembereknek.
A napraforgót, mint a láthatatlan fogyatékosság jelképét 2016 óta használják világszerte. A szalag mellé egy adatlap is jár, amelyen az illető legfontosabb adatai szerepelnek, illetve nem várt probléma esetén az értesítendő személyek elérhetőségét tartalmazza. Az Együtt Egyesület az egyik első szerbiai szervezet, amelyik beszerezte a napraforgós szalagokat - mondta Marija Martić Pápista, a Pannon RTV és az Együtt Egyesület munkatársa.
„Ha valakivel találkozunk, akinek ez a szimbólum van a nyakában, most konkrétan szalag formában, vagy karkötő vagy kitűzőként, akkor az azt jelenti, hogy a személy valamilyen akadályokkal, testi vagy szellemi akadályokkal küzd.”
Szerbiában ez a módszer még nem terjedt el, sokan megbélyegzésként tekintenek a kezdeményezésre - állítja Snežana Maravić, az Együtt Egyesület koordinátora.
„Én például mindig azt mondom, hogy ez attól függ, hogyan reagálunk társadalomként. Ha látunk egy ilyen szalaggal rendelkező személyt, ha átadjuk a helyünket neki, ha előre engedjük a sorban, ha lassítunk egy kicsit a forgalomban, ha nyitva hagyjuk a lift ajtaját, akkor annak pozitív hatásai lesznek.”
A napraforgós kiegészítők viselése nem kötelező, csak azok a személyek viselik, akik ezt meg szeretnék tenni.

Tegnap bemutatták a láthatatlan fogyatékosság jelképét, a napraforgós szalagokat Szabadkán.

Tegnap október 6-a, szerda volt.
Fogyatékkal élő ember például
a mozgássérült ember, a vak ember,
az értelmi sérült ember.
A láthatatlan fogyatékosság az,
amikor az emberen nem látszik,
hogy valamilyen fogyatékossággal él.
Ilyen például az értelmi sérült ember,
az autista ember.
A napraforgós szalag célja,
hogy az emberek felfigyeljenek
ezekre a személyekre is.
A napraforgós szalag azt jelenti,
hogy viselőjüknek különleges igényeik vannak,
esetleg bizonyos dolgokhoz több időre van szükségük.
A napraforgót, mint a láthatatlan fogyatékosság jelképét
2016 óta használják az egész világon.
A napraforgós szalag mellé
1 adatlap is jár, amin a viselőjének
a legfontosabb adatai szerepelnek.
Az adatlapon 1 értesítendő személy
elérhetősége is fel van tüntetve,
nem várt probléma esetén.
A szabadkai Együtt Egyesület az egyik
első szerbiai szervezet,
amelyik beszerezte a napraforgós szalagokat.
Szerbiában még kevesen viselnek
napraforgós szalagokat.
Az emberek még nem szokták meg ezt
a napraforgós jelképet.
Ha napraforgós szalagot viselő személlyel
találkozunk, tudunk neki segíteni.
Például átadjuk a helyünket neki,
előre engedjük őt a sorban,
nem siettetjük semmiben.
A napraforgós szalagok viselése nem kötelező.
Csak azok a személyek viselik,
akik ezt meg szeretnék tenni.


Mától felvehető a koronavírus elleni vakcina harmadik dózisa Szerbiában

Az e-Uprava rendszere értesíti majd a polgárokat a vakcina felvételéről, SMS formájában is.

Az egészségházakban és egyéb oltópontokon Szerbia-szerte elindult a koronavírus-elleni harmadik dózis beadása. Mirsad Đerlek egészségügyi államtitkár a Szerbiai RTV-nek elmondta, a polgároknak nem kell jelentkezniük a harmadik oltásért, helyette az e-Uprava rendszere értesíti majd őket a vakcina felvételéről, SMS formájában is.
Đerlek hangsúlyozta, enélkül nem lehet felvenni a harmadik oltást. Arról is beszélt, hogy első körben az alacsony ellenálló-képességgel rendelkezők kerülnek sorra, de mindenki megkaphatja, akinél 6 hónap elmúlt a második dózis felvétele óta.

Mától felvehető a vakcina harmadik adagja Szerbiában

Mától lehet felvenni a koronavírus elleni vakcina harmadik adagját Szerbiában.

Ma augusztus 17-e, kedd van.
Az e-Uprava rendszere fogja értesíteni a lakosokat
a vakcina felvételéről.
A lakosok SMS-ben fognak értesítést kapni
a védőoltás felvételéről.
Az egészségházakban és más oltópontokon
lehet felvenni mától a koronavírus elleni védőoltás 3. adagját
az ország egész területén.
Az embereknek nem kell jelentkezniük
a harmadik oltásért.
Az SMS érkezésével lehet felvenni a vakcina
harmadik adagját.
Először azok az emberek kapják meg az SMS-t
a védőoltás felvételéről, akik valamilyen betegség miatt
vagy a munkahelyük miatt
a veszélyeztetett csoportba tartoznak.
A harmadik védőoltást bárki kérheti Szerbiában,
akinél 6 hónap elmúlt a második adag felvétele óta.


Ingyenes mammográfiás szűrővizsgálat Újvidéken

Újvidék főterén két mammográfiát végző furgonban történik az emlőszűrés. A mammográfia a nem tapintható, azaz tömegében kisebb daganatok észlelésére is alkalmas. A szűrést a tünet- és panaszmentes, 45 és 65 év közötti nőknek ajánlatos elvégezni.

Sokan érdeklődtek a mobil vizsgálat iránt, ugyanis várakozási lista nincs, ingyenes és könnyen hozzáférhető. Naponta 70 vizsgálatot tudnak elvégezni.„Nem kellemetlen. Azt gondoltam eddig, mert sokan azt mesélték, hogy fájdalmas, azonban nem. Négy fázisban felvételeznek, a bal majd a jobb mellet mindkét oldalról és ennyi, nem kellemetlen és egy hét múlva megérkeznek az eredmények a radiológiára, ha korábban nem kap értesítést, behívót egy kiegészítő vizsgálatra.”
Az újvidéki háromnapos akció szervezője a Gradske info újságírója, Jelena Vujović, aki hat évvel ezelőtt győzte le az emlődaganatot és vált tünetmentessé. „A mammográfiás vizsgálatot minden 40 év fölötti nőnek el kell végezni. Sorszámokat azért osztunk, hogy könnyebben dolgozhassunk, mert óriási az érdeklődés. A kombikkal 9-kor állunk ki a térre és 15:30-ig vannak itt, azonban a nők sokkal korábban érkeznek, ma reggel már 7 órakor találkoztunk olyanokkal, akik sorszámra vártak.”
Szerbiában az emlőrák a leggyakoribb daganatos megbetegedés a nők körében, sőt lesújtó adatnak számít az is, hogy Szerbiában ettől a kórtól a legmagasabb a halálozási ráta egész Európában.

Ingyenes mammográfiás vizsgálat Újvidéken

Újvidék főterén 2 mammográfiát végző kombiban történik az emlővizsgálat.

A mammográfia a nem tapintható, vagyis
a kisebb daganatok észrevételére is alkalmas.
A mammográfiai vizsgálattal korai időszakban kimutatható
és gyógyítható a melldaganat.
A melldaganat súlyos női betegség.
A melldaganatot emlőráknak is lehet nevezni.
A vizsgálatot a 45 év és 65 év közötti nőknek ajánlatos elvégezni.
Az ingyenes mammográfiai vizsgálatot kombikban végzik el.
A kombik reggel 9 órakor állnak ki Újvidék főterére.
A kombikhoz délután 3 óra 30 percig érkezhetnek az érdeklődők.
Sokan érdeklődtek az ingyenes mammográfiai vizsgálat iránt Újvidéken.
Ez azért van így, mert várakozási lista nincs, ingyenes
és könnyen hozzáférhető.
Naponta 70 vizsgálatot tudnak elvégezni.
Az ingyenes mammográfiai vizsgálat 3 napig tart Újvidéken.
Az akció szervezője a Gradske info újságírója, Jelena Vujović.
Jelena Vujović 6 évvel ezelőtt győzte le az emlődaganatot.
Szerbiában az emlőrák a leggyakoribb
daganatos megbetegedés a nők körében.
Szomorú adat az is, hogy egész Európában
Szerbiában hal meg a legtöbb nő mellrák miatt.


Megjelent az influenza Szerbiában

Megjelent az influenza Szerbiában - olvasható a Batut Közegészségügyi Intézet honlapján.

Az első fertőzést egy torok- és orrtörlet vizsgálat igazolta, egészen pontosan az A (H1 pdm09) vírus jelenlétét. A szakemberek szerint az előző évek tapasztalatai szerint várható volt, hogy ebben az időszakban jelentkezik majd az influenza vidékünkön.
Októberben érkeztek Szerbiába az influenza elleni védőoltások. Ebben az évben az állam 290 400 adagot vásárolt, 50 000-rel többet mint az előző idényben. Magyarkanizsa községben nőtt az influenza elleni védőoltás iránti érdeklődők száma.
Nebojša Bohucki járványügyi szakember Közügyek című hírháttérműsorunkban elmondta, a leghatékonyabb védekezés a védőoltás.

Influenza Szerbiában

Az influenza 1 megfázásos betegség.
Az influenzás ember tüsszög, folyik az orra,
fáj a torka és lázas.
Most sok ember megy orvoshoz
az influenza vírus miatt.
Az orvosok azt mondják,
tavaly is decemberben
kezdődtek az influenzás betegségek.
Tavaly 2018. volt.
Idén 2019. van.
Influenza elleni védőoltásokat
lehet felvenni Szerbiában.
Influenza elleni védőoltás
megvédi az embert az influenzás betegségtől.
A védőoltás ugyanaz, mint az injekció.
A védőoltást az orvos adja be az embernek.
Az orvosok azt mondják,
a mostani influenza vírustól
a védőoltással lehet legjobban védekezni.


Megszaporodtak a tűzesetek, mióta tart a fűtési szezon

A legtöbb esetben kéménytűz miatt riasztották a szabadkai tűzoltókat a mostani fűtési idényben. 24 riasztása volt az illetékeseknek, ebből 16 esetben a kémény volt a fő ok.

A fűtési szezon kezdete óta megnőtt a tűzesetek száma a városban.
Goran Ljubisavljević, a szabadkai tűzoltó- és mentőegység parancsnoka: „Felhívjuk a polgárok figyelmét, hogy ne dobják a hamut műanyag konténerekbe, szemeteskukákba vagy gyúlékony tárgyak közelébe, valamint ne hagyják felügyelet nélkül a kisgyermekeket azokban a helyiségekben, ahol ezek a fűtőtestek találhatók. Amikor elhagyják az épületet, kapcsolják ki az elektromos fűtőtesteket.”
A tüzek leggyakrabban az ellenőrizetlen kémények miatt keletkeznek, ezért ezeket a fűtési idény kezdetén ajánlatos átnézetni. A 2022/2023-as évben 44 kéménytűzhöz riasztották a tűzoltókat, a fűtési szezonhoz kapcsolódó esetek száma az említett időszakban 64 volt. A mostani fűtési szezonban 16 kéménytűz alakult ki Szabadkán.„Azt tanácsoljuk a lakosoknak, hogy vegyék fel a kapcsolatot az illetékes közműcég kéményseprőjével, hívják ki őket, hogy meg tudják állapítani a kémény szerkezetileg megfelelő-e, meg van-e tisztítva, és hogy azok az emberek, a cég munkatársai hozzák rendbe a kéményt.”
Az illetékesek arra kérik a polgárokat, hogy ne próbáljanak hőstetteket végrehajtani. Tűz esetén azonnal hívják a 193-as számot.

Több tűzeset történik mióta tart a fűtési szezon

A fűtési szezon kezdete óta egyre több a tűzesetek száma Szabadkán.

A legtöbb esetben kéménytűz miatt riasztották
a szabadkai tűzoltókat a mostani fűtési szezonban.
Eddig 24 riasztása volt a tűzoltóknak.
Ebből 16 esetben kéménytűz miatt riasztották a tűzoltókat.
A tűzoltók felhívják a lakosok figyelmét,
hogy ne dobják a hamut műanyag konténerekbe,
szemeteskukákba vagy gyúlékony tárgyak közelébe.
A tűzoltók felhívják a lakosok figyelmét,
hogy ne hagyják felügyelet nélkül a kisgyermekeket
azokban a helyiségekben, ahol a fűtőtestek találhatók.
Amikor a felnőtt elhagyja az épületet,
kapcsolja ki az elektromos fűtőtesteket.
A tüzek legtöbbször az ellenőrizetlen kémények miatt keletkeznek.
Ezért a kéményeket a fűtési idény kezdetén
ajánlott átnézetni kéményseprővel.
A tűzoltók arra kérik a lakosokat, hogy
tűz esetén azonnal hívják a 193-as számot.


Berobbant az allergiaszezon

A növények virágzásával egyre többen panaszkodnak a kellemetlen tünetekre, orrfolyásra, szemviszketésre és tüsszögésre is. A pollenkoncentráció pedig a szárazság miatt igen magas.

Tüsszögés, szemviszketés, torokkaparás - ezek mind az allergia tünetei lehetnek. Annak jártunk utána, hogy hogyan is lehet ezeken a tüneteken enyhíteni, illetve hogyan védekezhetünk ellenük. Évszaktól függően sok ember allergiás egy-egy fajta pollenre. Vannak, akik már évtizedek óta tapasztalják a szezonális szénanátha tüneteit. Mészáros Kornél, Magyarkanizsa: „Már több mint 20 éve része az életemnek. A tavaszi időszakban a fák pollenjére vagyok allergiás. Tüsszögés, szemv- és torokviszketés, ilyesmi tünetek jelentkeznek és ezt a szezonális allergiát gyógyszerekkel kezelem.”
Az allergiás tünetek kezelésére az antihisztaminok a leghatásosabbak. Aki pedig tisztában van vele, hogy allergiás, akkor akár már az allergiaszezon előtt is elkezdheti használni, hogy csökkentse a tüneteket. dr. Katona Szabó Lívia, orvos, Magyarkanizsa: „A szénanáthával kapcsolatban felhívnám a figyelmet, hogy a kalcium mint olyan, nem hatásos, az orrcseppeket én nem javaslom, mert ha hosszútávon használja az ember, nagyon gyorsan hozzá lehet szokni, tehát nem szoktuk javasolni. A nyugtató alapú gyógynövényeket is ilyenkor kerülni kell és az alkoholos italokat.”
A szezonális allergia mellett a szénanáthától is sokan szenvednek. Ez nem kötődik az évszakokhoz, ilyen például a házipor is.

Itt az allergiaszezon

A növények virágzásával egyre többen panaszkodnak kellemetlen allergiás tünetekre.

A tavasszal és növények virágzásával
megérkezett az allergiaszezon is.
Allergiás tünet például az orrfolyás,
a szemviszketés és a tüsszögés.
A szárazság miatt nagyon magas
a pollenkoncentráció.
A magas pollenkoncentráció okozza
a kellemetlen allergiás tüneteket.
Pollen a növények virágporát jelenti.
Magas pollenkoncentráció az,
amikor nagyon sok virágpor van a levegőben,
amit az emberek belélegeznek.
Nagyon sok ember allergiás
különböző fajta pollenre.
Dr. Katona Szabó Lívia
magyarkanizsai orvos elmondta,
az allergiás tünetek ellen
a legjobb módszer az antihisztaminok szedése.
Az antihisztamin olyan gyógyszer,
ami megszüntetheti az allergiás tüneteket.
Antihisztamint az orvos írja fel
az allergiás embernek.
Az orvos szerint kalciummal és orrcseppekkel
nem lehet jól védekezni az allergia ellen.
Az orvos nem ajánlja a nyugtató alapú
gyógynövényeket sem az allergia ellen.
Az orvos szerint nem szabad allergiás tünetek mellett
alkoholos italokat fogyasztani.
Az allergia mellett sokan
a szénanáthától is szenvednek.
A szénanátha nem kötődik évszakhoz.
Szénanátha kialakulhat a házipor miatt is.


Új év, újabb drágítások várnak ránk Szerbiában

A benzin, a cigaretta és néhány közműszolgáltatás ára is nőhet.

Már 2021 első hónapjaiban emelkedhetnek az üzemanyagárak a benzinkutakon, mivel a világpiacon az elmúlt másfél hónapban 33 százalékkal drágult a kőolaj.
A cigarettáért is többet kell fizetni januártól, a jövedéki adó emelkedése miatt. Egy doboz 10 dinárral kerül majd többe.
Arra is számítani kell, hogy a tévé-előfizetés díja is magasabb lesz, havi 255 dinár helyett várhatóan 299 dinárt kell kiadni, amennyiben a parlament még az idén jóváhagyja.
A közműszolgáltatások ára is változhat az új évvel. Szabadkán például kérvényezték, hogy megemelhessék a víz, a szemétszállítás, a kéményseprés és a temetkezés díját. A díjnövekedésről a Városi Tanácsnak kell döntenie.
Amit még tudni lehet, hogy a PCR-tesztelés is drágul januártól. Ha valaki saját maga kéri a tesztet, a mostani 6 ezer dinár helyett 9 ezer dinárt fog fizetni 2021-ben.

Az új évvel újabb drágítások is lesznek Szerbiában

2021-ben több dolog is drágulni fog Szerbiában.

Már 2021 januárjában
drágulhatnak
az üzemanyagok
a benzinkutakon.
2021 januárjától drágulni fog
a cigaretta is.
Egy cigarettásdoboz
10 dinárral lesz
drágább.
A tévé-előfizetés díja is
várhatóan drágább lesz.
Eddig 255 dinárba került
a tévé-előfizetés.
2021-től 299 dinárra
drágulhat a tévé-előfizetés.
Újévtől drágulhat a víz,
a szemétszállítás,
a kéményseprés
és a temetkezések is
Szabadkán.
Ezek a drágítások
még nem biztosak.
Ami biztos, hogy
a PCR-tesztelés is
drágulni fog januártól.
Idén még 6000
dinárba kerül
a PCR-teszt.
A PCR-teszt
koronavírustesztet jelent.
Ha valaki saját maga kéri
a tesztet, akkor
2021-től 9000 dinárba
fog kerülni a PCR-teszt.


Csökkenő koronaszámok Szerbiában

Egyre biztatóbbak a napi koronaszámok Szerbiában, az elmúlt 24 órában 1056 új fertőzöttet regisztráltak, és 11 920 tesztet végeztek el - jelentik az illetékesek.

Húsz beteg halt meg a vírus szövődményeinek következtében, ezzel a halálos áldozatok száma 6539-re emelkedett a vírus megjelenése óta. 3869 beteget kezelnek kórházban, 135 páciens szorul mesterséges lélegeztetésre.
Az újvidéki Promenada bevásárlóközpontban a hétvégén is fel lehetett venni a védőoltást. Itt szerdán nyitották meg az oltópontot. Szombaton és vasárnap egyaránt fogadják az embereket előzetes regisztráció nélkül is. A Promenadaban a Sinopharm és a Pfizer közül választhatnak, az Újvidéki Vásár egyes csarnokában pedig rendelkezésre áll mind a négy, Szerbiában elérhető vakcina. A bevásárlóközpontban reggel tíztől este nyolcig lehet felvenni a védőoltást.

Kevesebb a koronavírusos beteg Szerbiában

Szerbiában az elmúlt napban 1056 új koronavírusos beteg volt.

Ez a szám azt mutatja, hogy kevesebb
a napi új koronavírusos betegek száma
az országban.
Az újvidéki Promenád bevásárlóközpontban
a hétvégén is fel lehet venni
a koronavírus elleni védőoltást.
Újvidék 1 nagyváros Vajdaságban.
Hétvége szombat és vasárnap.
A Promenád bevásárlóközpontban
előzetes bejelentkezés nélkül is fel lehet venni
a koronavírus elleni vakcinát.
A Promenád bevásárlóközpontban
a Sinopharm és a Pfizer nevű vakcina közül
választhatnak a lakosok.
Az Újvidéki Vásár 1-es csarnokában
mind a 4 vakcina közül választhatnak az emberek.
Ez a 4 vakcina a Sinopharm, a Pfizer,
a Szputnyik V és az AstraZeneca nevű védőoltás.
A Promenád bevásárlóközpont reggel 10 órától
este 8 óráig várja azokat, akik
fel akarják venni a koronavírus elleni vakcinát.


Palicson is regisztráltak nyugat-nílusi lázzal fertőzött szúnyogot, Belgrád és Niš mellet - áll a Batut Közegészségügyi Intézet tájékoztatásában.

Fontos leszögezni, hogy a fertőzött személyek 80 százaléka semmilyen tüneteket nem produkál, ritkábban ugyanakkor kialakulhat szövődmény: agyhártya és agyvelőgyulladás. Az alaptünetek a következők: láz, fejfájás, duzzadt nyirokcsomók, kiütések a mellkason, háton. A betegséget a szúnyogok terjesztik és terjedése a globális felmelegedés következménye, ugyanis a melegebb időszakok kitolódása miatt a hordozó szúnyogok életterülete is kiterjed. Védőoltás nincs a betegség ellen, tüneti kezelést alkalmaznak a szakemberek.
A szabadkai illetékesek egyébként bejelentették: hétfőtől légi és földi szúnyogirtás kezdődik a város területén annak érdekében, hogy minél szélesebb körben gyérítsék a szúnyogállományt és akadályozzák a kór terjedését.

Fertőzött szúnyogot találtak Palicson

Nyugat-nílusi lázzal fertőzött szúnyogot találtak Palicson.

Belgrádban és Nišben is találtak már
ilyen betegséggel fertőzött szúnyogot.
Legtöbb személynél nem alakul ki semmilyen tünet
az ezzel a betegséggel fertőzött szúnyog csípésétől.
Ha mégis valakit megcsíp a nyugat-nílusi lázzal fertőzött szúnyog,
akkor a következő tünetek jelentkezhetnek:
láz, fejfájás, kiütések a mellkason, háton.
A betegséget a szúnyogok terjesztik.
Ezek a szúnyogok nagyon szeretik a meleg helyeket.
Térségünkben egyre melegebb az időjárás.
Ezért nagyon szeretnek itt lenni ezek a szúnyogok.
Védőoltás nincs a betegség ellen.
Az orvosok enyhíteni tudják a jelentkező tüneteket
különböző orvosságokkal.
Hétfőtől légi és földi szúnyogirtás kezdődik.


Az influenza is terjed Vajdaságban

A szezon kezdete óta négy megbetegedést erősítettek meg a tartományban.

A Vajdasági Közegészségügyi Intézet az elmúlt három hónapban 386 mintát vizsgált meg, az elmúlt héten 40 mintát vettek, ebből egy lett pozitív. A heti jelentésből nem derül ki, hogy az új esetet melyik településen azonosították, míg január első hetében Újvidéken és Nagykikindán regisztráltak megbetegedést. Január második hetében a legtöbb influenzaszerű megbetegedés az 5 és 14 év közötti korosztályban, míg az akut légúti fertőzés a 4 év alatti gyermekeknél fordult elő.
Csaknem két év után jelent meg az influenza idén januárban, mivel az elmúlt idényben Szerbiában és Vajdaságban sem volt igazolt influenzás eset.

Az influenza is terjed Vajdaságban

Az influenza-járvány kezdete óta 4 beteg volt Vajdaságban.

Az influenza 1 betegség.
Január első hetében Újvidéken
és Nagykikindán regisztráltak influenzás beteget.
Január második hetében a legtöbb
influenzaszerű megbetegedés az 5 év és 14 év közötti
fiatal korosztályban volt.
Január második hetében a legtöbb
akut légúti fertőzés a 4 év alatti
gyermekeknél fordult elő.
Akut légúti megbetegedés például a torokgyulladás,
a mandulagyulladás, az orrfolyás.
Az influenza-járvány 2 év után
idén januárban jelent meg újra Vajdaságban is.
Idén 2022 van.
A tavalyi évben Vajdaságban
és Szerbia más területein sem volt igazolt influenzás beteg.
Tavaly 2021 volt.


Karácsony böjtjét ünneplik az ortodox hívek

Ilyenkor a családfő a korai órákban kivonul a közeli erdőbe, hogy tölgyfaágat, vagyis úgynevezett badnjakot vágjon.

A tölgyfaágakkal a gépjárművek elejét és a hívők az otthonukat díszítik. Ez jelképezi azt a fát, amelyet a pásztorok ajándékoztak a kis Jézusnak, amivel József tüzet gyújthatott a hideg barlangban, ahol Jézus megszületett.
Hristos se rodi - Jézus megszületett. Így köszöntik egymást az ortodox keresztények. A válasz pedig erre az, hogy Vaistinu se rodi - vagyis valóban megszületett.
Szabadkán is nagy hagyománya van a badnjak vágásnak. A város melletti makkhetesi erdőbe pénteken hajnalban tömegesen vonultak ki az ortodox hívek, hogy tölgyfaágat vágjanak.
Damjan Damjanović: „Hajnalban érkezünk, hogy kivágjuk a badnjakot. Később elmegyünk a templomba, majd elkészítjük a vacsorát. Utána visszamegyünk a templomba, ahol meggyújtjuk a badnjakot.”
Ezúttal sem maradt el a hangos zene, sőt volt, aki hangágyúval felszerelkezve érkezett az erdőbe. A tölgyfaág vágása a hölgyek körében is egyre népszerűbb.
Milica Milovanović: „Ez általában a férfiak dolga, de nem látok semmi problémát abban, hogy a nők is menjenek. Ezt én nagyon szeretem és becsülöm, és nagyon boldoggá tesz, hogy a számomra kedves emberekkel eljövök és velük töltöm ezt a napot, vagyis a reggelt.”
A kivágott tölgyfaágakat Dragan Stokin pravoszláv pap is megáldotta. „Ha egymással jót teszünk, akkor mindenkinek jó lesz. Ha én csak magamnak akarok jót, vagy ön is csak saját magának akar jót, akkor az senkinek sem lesz jó. Ez az üzenetem, hogy szeressük egymást, hogy testvéri szeretetben éljünk, segítsük egymást, támogassuk egymást és akkor mindenkinek jó lesz.”
A hívek a megáldott tölgyfaágakat szenteste meggyújtják. Szabadka főterén egyébként kultúrműsorral összekötött szervezett badnjakégetést is tartanak.

Ma ünneplik karácsony böjtjét az ortodox hívek.

Ma január 6-a, péntek van.
Ezen a napon a családfő kora reggel
kivonul a közeli erdőbe, hogy tölgyfaágat,
vagyis badnjakot vágjon.
A tölgyfaágakkal a járművek elejét
és a hívők az otthonukat díszítik.
A tölgyfaág jelzi azt a fát, amelyet a pásztorok
ajándékoztak a kis Jézusnak.
A tölgyfaággal József tüzet gyújthatott
a hideg barlangban, ahol Jézus megszületett.
Karácsony böjtjén az ortodox keresztények
úgy köszöntik egymást, hogy Hristos se rodi,
vagyis Jézus megszületett.
Erre a válasz az, hogy Vaistinu se rodi,
vagyis valóban megszületett.
Szabadkán is sok férfi megy az erdőbe
badnjakot vágni a reggeli órákban.
A város melletti makkhetesi erdőbe
ma hajnalban tömegesen vonultak ki
az ortodox hívek, hogy tölgyfaágat vágjanak.
Már egyre több nő is kimegy az erdőbe,
hogy badnjagot vágjon.
A kivágott tölgyfaágakat Dragan Stokin
pravoszláv pap is megáldotta.
A pap azt üzente a híveknek,
hogy szeressék egymást és testvéri
szeretetben éljenek, segítség egymást
és akkor mindenkinek jó lesz.
A hívek a megáldott tölgyfaágakat
szenteste meggyújtják.
Szabadka főterén ma este kultúrműsort
és badnjakégetést is tartanak.


Elkészült a következő tanév iskolai naptára

Vajdaságban a 2020/2021-es tanévre vonatkozó iskolai naptárak összhangban lesznek a köztársaságiakkal, ami az iskolaév kezdetét és végét illeti.

A tartományi általános és középiskolákban kedden, szeptember elsején indul a tanítás, és az első félév december 23-ig fog tartani.
A téli szünet után január 18-án indul a második félév.
Az általános iskolákban nem lesz munkaszombat, a középiskolákban pedig csak egy lesz, szeptember 5-én.
Az új határozatokat tartalmazó szabálykönyvet június 22-én írta alá Nyilas Mihály, tartományi oktatási titkár.

Elkészült a 2020/2021-es tanév iskolai naptára

Elkészült a 2020/2021-es tanévre szóló iskolai naptár Vajdaságban.

Vajdaságban a tanítás
2020. szeptember 1-jén
fog kezdődni az általános
és a középiskolákban is.
Vajdaságban az 1. félév
december 23-ig fog tartani
az általános és a középiskolákban is.
A téli szünet után,
a 2. félév január 18-án kezdődik
a vajdasági általános
és középiskolákban is.
Munkaszombat nem lesz
az általános iskolákban.
A középiskolákban
csak egyszer lesz
munkaszombat.
A középiskolákban
szeptember 5-én lesz
munkaszombat.


Kisić Tepavčević: Enyhén csökken a fertőzöttek száma, de a vírus egy ideig még jelen lesz

Enyhén csökkenő tendencia figyelhető meg a koronavírus-fertőzöttek számában Szerbiában, azonban továbbra is sokan betegednek meg, és naponta tucatnyi páciens veszíti el a harcot a fertőzéssel szemben - mondta dr. Darija Kisić Tepavčević.

A munkaügyi miniszter és egyben a válságstáb tagja a Szerbiai RTV műsorában hozzátette, a napi öt-hatezer új pácienshez képest a kétezer körüli szám alacsonyabb, de ez még mindig rendkívül magasnak számít. Több mint 200 ember lélegeztetőgépen van, állapotuk súlyos.
Kisić Tepavčević egyébként 2020 decemberében vette fel a Pfizer-BioNTech-vakcina első adagját, a második dózist pedig január 14-én kapja meg. Mint mondta, nem jelentkezett nála semmilyen mellékhatás. Reményét fejezte ki, hogy minden polgár, aki lehetőséget kap majd az oltásra, élni fog vele, mert szavai szerint ez a fény az alagút végén.
Hangsúlyozta, az intézkedések betartása, a felelősségteljes viselkedés továbbra is nagyon fontos, mert a vírus kihasznál minden olyan pillanatot, amikor elengedjük magunkat.
A gerontológiai központokban végzett oltásokkal kapcsolatban elmondta, tegnapig 1984 gondozottat vagy alkalmazottat oltottak be. Ami az intézetekben regisztrált fertőzöttek számát illeti, jelenleg 1408 bentlakót és 675 alkalmazottat tartanak számon - jelentette ki a miniszter.

Enyhén csökken a koronavírusos betegek száma Szerbiában

Dr. Darija Kisić Tepavčević azt mondta, hogy enyhén csökken a koronavírusos betegek száma Szerbiában.

Dr. Darija Kisić Tepavčević
a szerb munkaügyi miniszter,
és a szerb válságstáb tagja.
A szerb válságstábban
orvosok vannak.
Dr. Darija Kisić Tepavčević
azt is mondta, hogy
továbbra is sokan
betegednek meg
az országban,
és sok ember
veszíti el az életét
a koronavírus miatt.
A munkaügyi miniszter
2020 decemberében
felvette
a Pfizer-BioNTech nevű
koronavírus elleni
védőoltás 1.adagját.
A munkaügyi miniszter
január 14-én veszi fel
a 2. védőoltást.
Ahhoz, hogy teljesen
védve legyünk
a koronavírustól
2 védőoltást kell felvenni.
A munkaügyi miniszter
azt mondta, reméli,
hogy minél több ember
kérni fogja
a koronavírus elleni
vakcinát Szerbiában.
Dr. Darija Kisić Tepavčević
szerint továbbra is
nagyon fontos betartani
a koronavírus elleni
óvintézkedéseket.
Ilyen óvintézkedés
a maszk viselése,
a távolságtartás
és a gyakori
kézmosás vagy
kézfertőtlenítés.
Dr. Darija Kisić Tepavčević
elmondta, hogy
a szerbiai
gerontológiai központokban
a tegnapi napig
1984 idős ember
és ápoló kapta meg
a koronavírus elleni
védőoltást.
Gerontológiai központ
idősek otthonát jelenti.
Tegnap január 8-a,
péntek volt.


Véradási akció Zentán

Az önkénteseket pénteken 9 és 12 óra között várják a zentai Vöröskeresztbe.

Azok akik a Moderna, a Pfizer vagy a Sinovac gyártók által előállított koronavírus elleni védőoltást vették fel, azonnal az oltás felvétele után adhatnak a vért.
Azok viszont, akik az AstraZeneca, a Sputnyik V vagy a Janssen vakcináját kapták, az oltásuk felvétele után 2 héttel adhatnak vért.
A szervezők felhívják a figyelmet arra is, hogy a véradás előtt mindenki fogyasszon otthon elegendő folyadékot és egyen, de ne zsíros és cukros ételeket.

Véradási akció Zentán

Véradási akciót szerveznek pénteken a zentai Vöröskeresztben.

Péntek december 17-e lesz.
Zenta 1 város és község Vajdaságban.
Az önkéntes véradási akció pénteken
reggel 9 órától 12 óráig tart.
Azok adhatnak vért, akik a Moderna,
a Pfizer vagy a Sinovac nevű koronavírus elleni
védőoltást vették fel.
Azok, akik az AstraZeneca, a Sputnyik V
vagy a Janssen vakcináját kapták,
a felvételtől számítva 2 hét után adhatnak vért.
Vért adni nagyon fontos dolog.
Véradással 3 másik ember életét menthetjük meg.
Vért adhat minden egészséges nagykorú ember.
Nagykorú az, aki betöltötte a 18. életévét.
A szervezők felhívják a lakosok figyelmét,
hogy a véradás előtt mindenki fogyasszon otthon
elegendő folyadékot és egyen.
Folyadék például a víz, a tea.
Véradás előtt fontos enni, de nem zsíros és cukros ételeket.


Koronavírus-teszt nélkül nyaralni

Júniustól Görögországba, Törökországba, Montenegróba, Bulgáriába és Egyiptomba is teszt nélkül lehet majd utazni - jelenti a YUTA.

Koronavírus-teszt nélkül is mehetünk nyaralni júniustól egyes közkedvelt célállomásokra - nyilatkozta a YUTA igazgatója. Teszt nélkül lesz látogatható Görögország, Törökország, Montenegró, Bulgária és Egyiptom is - részletezte az utazási irodákat tömörítő szervezet vezetője. Aleksandar Seničić tájékoztatása szerint ennek ellenére határátlépéskor mindenkinek megmérik majd a lázát, a nyaralás ideje alatt pedig ügyelni kell az emberek közötti távolságtartásra. A nyaralások alkalmával néhány dolog módosul idén, például tilos a svédasztalos kiszolgálás, valamint csökkentik a létszámot a szálláshelyeken és az autóbuszokban is.

Koronavírus-teszt nélkül nyaralni

Júniustól koronavírus-teszt nélkül lehet menni nyaralni.

Júniustól Görögországba,
Törökországba,
Montenegróba, Bulgáriába
és Egyiptomba lehet utazni
koronavírus-teszt nélkül.
Koronavírus-teszt nem kell,
de a határátlépéskor
minden embernek
megmérik majd a lázát.
A nyaralások idején is
fontos lesz betartani
az emberek közötti
távolságtartást.
A nyaralásokon tilos lesz
a svédasztalos kiszolgálás.
A szálláshelyeken is
kevesebb vendégnek
szabad majd lennie.
Az autóbuszokban kevesebb
utasnak szabad majd lenni.


Elöregszik Szerbia lakossága

Egyre gyorsabban öregszik Szerbia lakossága, ebből a szempontból az élbolyban van a nyugat-balkáni ország Európában - írja a szerb közmédia.

Az egész régiónak egyébként szembe kell néznie az alacsony születésszámmal, továbbá a fiatalok elvándorlásával. Az adatok azt mutatják, hogy 2021-re Szerbiában több lesz a nyugdíjas, mint a munkaképes polgár. A régióban a legtöbb országnak nincs konkrét politikai válasza a népességfogyásra. Szakemberek szerint a megoldás a komoly gazdasági fejlődés lenne, továbbá ezzel egyidőben pedig az emberi erőforrások fejlesztése, vagyis biztosítani a fiatalok számára az önmegvalósítás és az önfejlesztés lehetőségét.

Elöregszik Szerbia lakossága

Nagyon gyorsan öregszik Szerbia lakossága.

Ez azt jelenti, hogy több idős ember él Szerbiában, mint fiatal.
Kevés gyermek születik Szerbiában.
Szerbiában több gyermeknek kellene születnie.
Sok fiatal vándorol el Szerbiából.
A fiatalok külföldre vándorolnak, hogy ott dolgozzanak.
2021-re több lesz a nyugdíjas ember, mint a munkaképes ember Szerbiában.
A megoldás a gazdasági fejlődés lenne.
Gazdasági fejlődés például a jobb munkahelyet, és magasabb fizetéseket jelenti.
A megoldás a fiatalok támogatása lenne Szerbiában.


Állami segítség a zöldségtermesztőknek, az állattenyésztőknek és a méhészeknek

A szerb kormány egymilliárd és 150 millió dinárt különített el a zöldségtermesztők, a tehén-, a juh- és a kecsketulajdonosok, valamint a méhészek számára.

A támogatás a bejegyzett zöldségtermesztők számára érhető el, valamint azon állattenyésztők és méhészek számára, akik be vannak jegyezve. A méhész akkor is jogosult a támogatásra, ha 2020-ban 70 éves vagy annál idősebb.
A zöldségtermesztők 25 dinárt kaphatnak négyzetméterenként, legfeljebb 90 ezer dinárig. Egy tehén után háromezer dinár jár, legfeljebb 30 ezer dinárt kaphatnak a tulajdonosok, egy birka vagy kecske után pedig 500 dinárt kaphatnak, legfeljebb 20 ezer dinárig terjedő összegig.
A méhészek kaptáranként 800 dinárra számíthatnak, összesen pedig maximum 20 ezer dinár támogatást kaphatnak.

A szerb állam segíteni fogja a zöldségtermesztőket, az állattenyésztőket és a méhészeket.

A bejegyzett zöldségtermesztők,
a bejegyzett állattenyésztők
és a bejegyzett méhészek
kaphatnak támogatást
a szerb államtól.
A szerb állam pénzzel fogja
támogatni a zöldségtermesztőket.
A zöldségtermesztők
25 dinárt kaphatnak
1 négyzetméterre.
Maximum 90.000 dinárt
kaphat 1 zöldségtermesztő.
A szerb állam pénzzel fogja
támogatni azokat, akiknek
tehenük, birkájuk, vagy kecskéjük van.
1 tehén után 3.000 dinárt
kaphat a tulajdonos.
Maximum 30.000 dinárt
kaphat a tehéntulajdonos.
1 birka vagy 1 kecske után
500 dinárt kaphat a tulajdonos.
Maximum 20.000 dinárt
kaphat a birka vagy
a kecsketulajdonos.
A szerb állam pénzzel fogja
segíteni a méhészeket is.
A méhész akkor is kap
támogatást, ha 2020-ban
70 éves vagy annál idősebb.
A méhész 1 kaptárra
800 dinárt kaphat.
Maximum 20.000 dinárt
kaphat a méhész.


Készen állnak a pénteki tanévkezdésre a szerbiai iskolák

Ezt Slavica Đukić Dejanović, oktatási miniszter mondta.

Hozzátette, hogy szeptember elsején mintegy 65 ezer elsős kisdiák ül be az iskolapadba és további 760 ezer tanuló kezdi meg a tanévet valamely általános vagy középiskolában. Az iskolák úgynevezett cselekvési iránymutatásokat is kaptak, amelyek nem csak az első egy hónapra, vagy az első félévre, hanem az egész tanévre vonatkoznak - részletezte Slavica Đukić Dejanović.
Slavica Đukić Dejanović, oktatási miniszter, Szerbia: „Olyan javaslatokról van szó, mint ami az első napra is vonatkozik, amikor is a gyerekek a tanítóikkal és tanáraikkal beszélgetnek az oktatási programról, de más sokkal fontosabb dolgokról is, mint az igazi emberi értékek beépítése minden gyerek személyiségébe.”

Készen állnak az iskolák a tanévkezdésre

Készen állnak a szerbiai iskolák a pénteki tanévkezdésre.

Ezt Slavica Đukić Dejanović a szerb oktatási miniszter mondta.
Az oktatás tanítást jelent.
Péntek szeptember 1-je lesz.
Az oktatási miniszter azt is elmondta, hogy
szeptember 1-jén 65 ezer elsős kisdiák ül be az iskolapadba.
Szeptember 1-jén 760 ezer tanuló kezdi meg a tanévet
valamely általános vagy középiskolában.
Az iskolák tanácsokat is kaptak,
amelyek az egész tanévre vonatkoznak.
Ilyen tanács például, amely az első napra vonatkozik.
Az első nap a gyerekek beszélgetnek a tanítóikkal és tanáraikkal
az oktatási programról vagy arról,
hogy milyen jó emberi tulajdonságok vannak.


Vigyázat! Kullancsveszély!

Az enyhe tél után a mostani meleg időjárás is kedvez a kullancsoknak. A szakemberek szerint fontos védekezni a parazita ellen, mivel az emberre is ártalmas kórokozókat hordozhatnak.

A kullancscsípés ellen a legjobb módszer a megelőzés. Ezt az elvet követi Molnár József is, aki horgászként, valamint családjával együtt is sok időt tölt a természetben: „Kullancsok voltak is és szerintem lesznek is, mert a mai időkben nem úgy permeteznek vagy nem olyan permetszerrel, ami megfelelő lenne, és szaporodnak. Tehát jelen vannak, köztünk vannak, spray-t szoktunk használni, az a legjobb védekezés ellene, vagy van az a kenőcs és akkor azzal.”
A védekezés ellenére megeshet, hogy mégis kullancsot találunk magunkon. Dr. Pajor Margit általános szakorvos szerint a vérszívó eltávolítása nagyon egyszerű folyamat, azonban fontos, hogy azt megfelelően csináljuk.
Célszerű szakemberhez fordulni a kullancs eltávolításával, azonban nagy odafigyeléssel saját magunknak is eltávolíthatjuk - magyarázta Pajor Margit: „A bőr felszínén közvetlenül a kullancs nyakánál kell, egy erre megfelelő csipesszel, megfogni a kullancs nyakát és erőteljes, de nem rángató húzással és enyhe csavarással az óramutató járásával ellentétesen kell kihúzni a belefúródott csápokat és a fejét.”
A kullancscsípés lehet felelős egyebek mellett a Lyme-kór kialakulásáért is. Amennyiben volt már kullancs a bőrünkön, akkor az érintett felületet legalább 30 napig figyelni kell, mert ennyi a lappangási ideje a kórnak, és ha valamilyen elváltozást észlelünk ez alatt az idő alatt, akkor azonnal szakemberhez kell fordulni.

Vigyázzunk a kullancsokkal!

Az enyhe tél miatt, és a mostani jó időjárás miatt több a kullancs.

A szakemberek szerint
fontos védekezni
a kullancsok ellen.
Vigyázni kell, hogy
a kullancs ne kerüljön
az ember bőrére.
A kullancs betegséget
tud okozni az embernek.
Egy veszélyes bőrbetegség,
amit a kullancs csípése
tud okozni,
az a Lyme-kór.
A kullancsok ellen
sprayekkel és krémmel
lehet védekezni.
A gyógyszertárakban
lehet vásárolni
kullancs elleni sprayt
vagy krémet.
Ha az ember
kullancsot talál a bőrén,
akkor a legjobb,
ha orvoshoz megy.
A kullancsot az ember
saját maga is el tudja
távolítani a bőréről.
Nagyon figyelni kell arra,
hogy az ember óvatosan
távolítsa el bőréről
a kullancsot.
Ha az ember bőrén
kullancs van,
akkor a nyakánál kell megfogni
a kullancsot,
és 1 erre megfelelő csipesszel
erőteljes húzással
és enyhe csavarással
az óramutató járásával
ellentétesen kell kihúzni
a kullancs csápjait
és a fejét.
Ha az ember bőrén
volt kullancs,
akkor azt a bőrfelületet
30 napig figyelni kell.
Ha bőrön valamilyen
elváltozást vesz észre
az ember,
akkor azonnal menjen orvoshoz.


A járványhelyzet alakulása dönti el, milyen formában zajlik az oktatás

A járványhelyzettől függ, bejárnak-e a diákok az iskolába, vagy nem - mondta Branko Ružić szerb oktatási miniszter.

Ami biztos, hogy a tanév normális körülmények között kezdődik, a tanulók beülnek az iskolapadba, de a járvány alakulását az adott intézmény folyamatosan követi: az általános iskolákban hetente, a középiskolákban minden nap felülvizsgálják a helyzetet. Ružić a következőképpen magyarázta el az eljárást: amennyiben Filip megfertőződik a koronavírussal, az osztály minden tanulójának maszkot kell viselnie. Amennyiben Filip és Branko is fertőzött, akkor már online oktatásra térnek át, amely ilyen formában 10 napig tart.
Egyébként a tanügyi dolgozók 52 százaléka vette fel az oltást, és ez nem elegendő - mondta Ružić. A miniszter hozzátette, az órákat hagyományos módon megtartják, azt pedig, hogy melyik oktatási modellt alkalmazzák, az önkormányzatok szintjén dől el a járványhelyzet alakulásától függően. Ružić elmondta, a tapasztalatok szerint a gyerekek felelősségteljesen viselkednek a járványhelyzetben, és az iskolák személyzete is maximálisan körültekintően dolgozik.
Dr. Predrag Kon epidemiológus ugyanakkor a tanévkezdéssel kapcsolatban elmondta, hogy a gyerekeknek az iskolába való belépéstől a tanteremben való helyfoglalásig viselniük kell majd a maszkot. Az órák alatt, amíg csendben vannak, nem kell hogy rajtuk legyen a védőmaszk.
Amíg beszélgetnek, viselniük kell a maszkot, de amint elkezdődik az óra és csend lesz, levehetik azt. Amikor a diáknak beszélnie kell, ismét fel kell húznia a maszkot - nyilatkozta Kon. A járványügyi szakember szerint a szünetekben az iskolaudvaron nem kell majd maszkot viselni, de minden olyan esetben, amikor elkerülhetetlen a biztonságos fizikai távolság betartása, hordani kell azt.

A járványhelyzet alakulásától függ, hogy milyen lesz az oktatás

A járványhelyzettől függ, hogy bejárnak-e a diákok az iskolába, vagy nem.

Ezt Branko Ružić a szerb oktatási miniszter mondta.
Az oktatás tanítást jelent.
Az oktatási miniszter azt is elmondta,
biztos, hogy a tanév hagyományos módon kezdődik
szeptember 1-jén az iskolákban.
Az oktatás hagyományos módja,
amikor a tanulók bejárnak az iskolába tanulni.
Az iskoláknak figyelniük kell a járványhelyzet
alakulását az iskolában.
Az általános iskolákban hetente kell megfigyelni,
hogy hány koronavírusos beteg van az iskolában.
A középiskolákban naponta kell megfigyelni,
hogy hány koronavírusos beteg van az iskolában.
Ha 1 osztályban 1 tanuló koronavírusos lesz,
akkor az egész osztálynak maszkot kell viselni.
Ha 1 osztályban már 2 tanuló koronavírusos lesz,
akkor az egész osztálynak az interneten lesz
a tanítás 10 napig.
Branko Ružić elmondta, hogy a tanügyi dolgozók
fele vette fel az országban a koronavírus elleni vakcinát.
Tanügyi dolgozó például a tanító, a tanár.
Dr. Predrag Kon elmondta,
hogy a gyerekeknek az iskolákban kötelező lesz
a maszk viselete.
Dr. Predrag Kon 1 szerb járványügyi orvos.
A tanóra idején, amikor a tanulók hallgatnak,
akkor nem kell maszkot viselniük.
Ha a tanulók beszélgetnek egymással,
vagy beszélnek órán, akkor viselniük kell maszkot.
A járványügyi orvos elmondta, a szünetekben,
az iskolaudvarban nem kell maszkot viselniük
a tanulóknak.
Dr. Predrag Kon szerint továbbra is fontos
az emberek közötti távolságtartás.


Kisorsolták az első lakásokat a nyereményjátékon

Šabacra és Kruševacra került a Vedd el a számlát és nyerj! nevű nyereményjáték első két díja, legalább is itt kaptak számlát a vásárlásukról a beküldők. Egy másfél szobás és egy kétszobás belgrádi lakás jár a nyerteseknek.

Előbbit Vladan Petrović, míg utóbbit Malina Radisavljević nyerte. A sorsolást 18 órakor tartották és a szerb közmédia élőben közvetítette. Több mint 44 millió beküldött nyugta közül került ki a két győztes. A játék folytatódik, minden eddig beküldött számla játékban marad és újabbakat is lehet küldeni a mobilapplikáció segítségével. Még 8 lakást sorsolnak ki. A játékkal a cél az, hogy a lakosok elkérjék a nyugtát vásárláskor, és ezzel visszaszoruljon a szürkegazdaság az országban.

Šabacra és Kruševacra került a Vedd el a számlát és nyerj! nevű nyereményjáték első két lakása.

A 2 nyertes egy 1,5 szobás és egy 2 szobás
belgrádi lakást nyert.
Belgrád Szerbia fővárosa.
A Vedd el a számlát és nyerj! nevű
nyereményjáték első sorsolása
tegnap délután 6 órakor volt.
Tegnap január 28-a, szombat volt.
A szerb közmédia élőben közvetítette
a nyereményjáték sorsolását.
A szerb közmédia az RTS.
Több mint 44 millió beküldött számla közül
került ki tegnap a 2 győztes.
A játék tovább folytatódik.
Minden eddig beküldött számla játékban marad
és újabbakat is lehet küldeni
a mobilos alkalmazás segítségével.
A mobilos alkalmazást az interneten keresztül
lehet letölteni.
Az „Uzmi račun i pobedi“ címet kell beírni
a mobilba és letölteni interneten keresztül.
Még 8 lakást sorsolnak ki.
A játékkal az a cél, hogy a lakosok
elkérjék a számlákat vásárláskor,
és ezzel visszaszorítsák a szürkegazdaságot
az országban.
Szürkegazdaság az, amikor az eladók
nem adnak számlát az eladott termékért,
így nem kell adót fizetniük az államnak.


Megbüntetik a diákokat, akik nem viselnek maszkot

Szerbiában szeptembertől magasabb szintre kívánják emelni az iskolai fegyelmet

Büntetik szeptembertől azokat a diákokat, akik nem viselnek arcmaszkot az iskolában - jelentette be Mladen Šarčević. A szerb oktatási miniszter a Tanjugnak úgy nyilatkozott, hogy az idei iskolakezdéskor magasabb szintre kívánják emelni az iskolai fegyelmet. Ha a diák többször levenné a kötelező arcmaszkot, vagy nem tenné azt fel, előbb figyelmeztetést kapna. Ha ezek után is engedetlen maradna, akkor akár megrovóra is számíthat. A legmagasabb kiróható büntetés az iskolába járás felfüggesztése lenne a diák számára - mondta el Šarčević. Hоzzátette, az iskoláknak biztosítania kell az arcmaszkokat a tanároknak, míg a diákok számára a szülőknek kell megvenni azokat.

Szeptembertől szigorúbban figyelik majd a maszk viselését a szerbiai iskolákban.

Szeptember 1-jén kezdődik
a tanítás Szerbiában.
Szeptembertől kötelező lesz
az arcmaszk viselése
a szerbiai iskolákban.
Szeptembertől megbüntetik
azt a tanulót, aki
nem visel arcmaszkot
az iskolában.
Ha a tanuló többször
leveszi a szájmaszkot
az iskolában, vagy nem
teszi fel a szájmaszkot,
akkor először
csak figyelmeztetést kap.
Figyelmeztetéskor
a tanár szól a diáknak,
hogy viselje a szájmaszkot.
Ha a diák nem hallgat
a figyelmeztetésre,
és nem viseli továbbra sem
a szájmaszkot,
akkor büntetést kap.
A büntetés megrovó lesz.
A legszigorúbb büntetés
az iskolából való
kitiltás lesz,
meghatározott időre.
A szájmaszkot
a szülők vásárolják meg
a gyerekeknek.
A szájmaszkot a tanároknak
az iskola kell,
hogy megvásárolja.


Elektromos rollerek bejegyzése - Komoly büntetések a láthatáron

Június 15-ig kell regisztrálni az elektromos rollereket Szerbiában.

Az új törvény értelmében a könnyű elektromos járműveket április 5-e óta lehet bejegyeztetni, június 15-től pedig kizárólag érvényes regisztrációval vehetnek részt a forgalomban. Aki nem a törvény szerint jár el, akár 120 ezer dináros bírságot is kaphat.
Környezetkímélő, minimális a fenntartási költsége, nem kell bele üzemanyagot tankolni, ingyenes a parkolása, összecsukható és hordozható – egyebek mellett ezért is vált ilyen népszerűvé az elmúlt időben az elektromos rollerek használata. Dobó Krisztián is sűrűn közlekedik rollerrel, főleg a belvárosban, szép időben használja.
A csantavéri Cvitkó Beatrix szintén kedveli a rollerrel való közlekedést. Ő viszont egy egyszerűbb megoldást választott. Hagyományos, saját erővel működő rollerrel gurul, így sportolhat is.
A rolleresekről vegyes vélemény alakult ki. Sokan úgy vélik, zavarják és veszélyeztetik a forgalmat, ugyanis nem ismerik vagy nem tartják be a közlekedési szabályokat. Ez azért is lehet, mivel a használata nem kötött forgalmi vizsgához. Így szinte bárki, forgalmi szabályok ismerete nélkül is részt vehet a forgalomban.
A közlekedésbiztonsági törvény szerint június 15-e a határidő, ameddig regisztrálni elektromos rollereket. Ehhez viszont több feltétel is kötött. Ilyen például, hogy a jármű kétkerekű, mechanikus kormányzású és ülés nélküli legyen. A rollertulajdonosoknak a matricák kiadásáért 1560 dinárt kell fizetniük, míg az űrlapért további 500 dinárt. A regisztráció tartós, tehát nem kell minden évben megismételni.
Az elektromos rollereket április 5-étől kezdődően lehet bejegyeztetni. Azóta megnőtt az érdeklődés a műszaki vizsgáztatóknál is, hogy tisztázzák, pontosan melyik elektromos járműre mi is vonatkozik ez a kötelezettség. Érdemes időben tájékozódni, ugyanis aki nem regisztrálja le elektromos rollerét, akár 120 ezer dináros bírságot is kaphat. Szintén fontos a sisak és a láthatósági mellény viselése is rollerezés közben. Aki ezt sem tartja be, valamint a járdán közlekedik, annak 10 ezer dinárral lesz kevesebb a pénztárcájában.

Komoly büntetés a nem regisztrált elekromos rollerek tulajdonosainak

Az új törvény szerint a könnyű elektromos járműveket
április 5-e óta lehet regisztrálni.
Június 15-től pedig csak érvényes regisztrációval
vehetnek részt a forgalomban az elektromos járművek.
Aki nem tartja be a törvényt, az akár
120 ezer dináros büntetést is kaphat.
Egyre több ember hajt elektromos rollert az országban is.
Ez azért van így, mert az elektromos roller
környezetkímélő, kevés a fenntartási költsége,
nem kell bele üzemanyagot tankolni,
ingyenes a parkolása, összecsukható és hordozható.
Sokak szerint a rollerek veszélyeztetik a forgalmat.
Ez azért van, mert sok rolleres nem ismeri
vagy nem tartja be a közlekedési törvényeket.
A rollerekhez nem kötelező forgalmi vizsga.

Ezért szinte bárki, a forgalmi szabályok ismerete nélkül is
részt vehet a forgalomban.
A rollertulajdonosoknak a matricák kiadásáért
1560 dinárt kell fizetniük.
A regisztrációhoz szükséges űrlapért még 500 dinárt kell fizetni.
A regisztráció tartós, ami azt jelenti, hogy
nem kell minden évben megismételni.
Fontos a sisak és a láthatósági mellény viselése is rollerezés közben.
Aki ezt sem tartja be és a járdán közlekedik,
annak 10 ezer dináros büntetést jár.


Meghosszabbítják a tanévet Szerbiában

Meghosszabbítják a tanévet az általános és a középiskolások számára Szerbiában. Erről döntött az oktatási minisztérium.

Ennek értelmében a nyolcadikosok június 4-e helyett 8-án, a többiek pedig június 18-a helyett 22-én fejeznek.
A végzős gimnazistáknak május 21-e helyett 25-ig kell megjelenniük a tanintézményben. A többi utolsó éves középiskolás számára viszont még ennél is tovább tart a második félév. Nekik a tervezett május 28. helyett június 1-én zárul az oktatás. A többi középiskolás június 22-én fejez.
A minisztérium határozott az érettségi idejének módosításáról is. Így az anyanyelvi, a matematikai és a kombinált tesztet június 23-án, 24-én és 25-én írják meg a fiatalok.

Meghosszabbítják a tanévet Szerbiában

Meghosszabbítják a tanévet a szerbiai általános és a középiskolákban.

Eddig úgy volt,
hogy a 8. osztályos
diákok június 4-én
fejezik az iskolát.
Az új döntés szerint
a 8. osztályos diákok
június 8-án fogják
fejezni az iskolát.
A többi általános iskolás
június 18-a helyett,
június 22-én fogja
befejezni az iskolát.
A 4. osztályos gimnazistáknak
június 25-ig kell
járniuk iskolába.
A többi utolsó éves
középiskolásnak
június 1-jéig kell
majd járni iskolába.
A többi középiskolásnak
június 22-én
fejeződik az iskola.
Az általános iskolát
fejező tanulók számára
magyar nyelvből
június 23-án lesz
az érettségi.
Matematikából június 24-én
lesz az érettségi teszt.
Kombinált tesztet
június 25-én írnak
a 8. osztályt fejező
általános iskolások.


Anyák napja van

A különböző országok eltérő napokon ünneplik az édesanyákat - Magyarországon és Szerbiában a dátum május első vasárnapjához kötődik.

Az anyák megünneplésének a története egészen az ókori Görögországig nyúlik vissza, akkor még a tavaszt ünnepelték, de vele együtt az édesanyákról is megemlékeztek.
A mostani szokás szerint az édesanyákat, nagymamákat virággal, édességgel vagy aprósággal lepik meg gyermekeik, kimutatva hálájukat a kapott gondoskodásért.

Anyák napja van

Különböző országok más napokon ünneplik az édesanyákat.

Szerbiában és Magyarországon május első
vasárnapján ünneplik az édesanyákat.
Május első vasárnapja ma van.
Ma május 2-a, vasárnap van.
Anyák napját már nagyon régóta
megünneplik az emberek.
Anyák napján az édesanyákat
és a nagymamákat virággal, édességgel
vagy apró ajándékkal lepik meg gyermekeik.
A gyerekek ezzel mutatják ki tiszteletüket
és köszönetüket az anyukáknak és a nagymamáknak.
Boldog anyák napját minden édesanyának!


2400 személy ellenőrzi mától a védettségi igazolások használatát

Ma 22 órától csak védettségi igazolvány felmutatásával lehet belépni a szerbiai szórakozó- és vendéglátóhelyekre, erről döntött a válságstáb. A védettségi igazolványok érvényességét és használatát 2400 ellenőr felügyeli majd Szerbia-szerte.

Mától kötelező a védettségi igazolás a szerbiai vendéglátóipari egységekben 22 óra után, hétfőtől pedig már pénzbírságra számíthatnak azok, akik nem tartják be az intézkedést. A második és a harmadik dózis felvételéről szóló igazolás is érvényes, valamint a 72 óránál nem régebbi negatív PCR-teszt, vagy 48 óránál nem régebbi antigén tesztet is elfogadják. Ezek a dokumentumok valamelyikre mellett érvényes személyazonosságot igazoló okmányt is fel kell mutatni a szórakozóhelyeken.
A hétvégén még csak figyelmeztetnek, de hétfőtől már büntetnek is az ellenőrzést végző kommunális rendőrök és a felügyelőségek tagjai. Jogi személyek esetében a büntetés 300 ezer dinár, vállalkozók esetében 150 ezer dinár, 50 ezer dinárral a jogi személy által az előírások betartatásával megbízott személyt fogják megbüntetni, amennyiben a felügyeletére bízott helyen védettségi igazolvány nélküli személyt találnak. 30 ezer dináros büntetésre számíthatnak azok a megbízott személyek, akiknek a védettségi igazolványokat kell ellenőrizniük, míg 5000 dináros büntetésre azok, akik védettségi igazolvány nélkül tartózkodnak olyan helyen, ahol az kötelező. A rendelet egyelőre csak a szórakozóhelyekre vonatkozik, de nem kizárt, hogy az elkövetkezőkben a más helyekre való belépést is érvényes védettségi igazolvány felmutatásához kötik Szerbiában.
Marija Obradović államigazgatási és helyi önkormányzati miniszter elmondta, az összes ellenőrző szolgálat, azaz mind a 46 részt vesz a szabály betartatásában. Leszögezte, csak olyan ellenőrök vesznek részt az akcióban, akik felvették a koronavírus elleni védőoltást. Arról is beszélt, hogy Szerbia nem rendőrállam, mindössze egy újabb lépést teszünk ezzel a normális élet felé.
Az intézkedést csak akkor vonják vissza, ha a lakosok többsége beoltatja magát.

2400 személy ellenőrzi a védettségi igazolások használatát

Tegnap este 10 órától csak védettségi igazolvány felmutatásával lehet belépni a szerbiai szórakozóhelyekre és vendéglátóhelyekre.

Tegnap október 23-a, szombat volt.
Mostantól mindennap este 10 órától
kötelező a védettségi igazolvány felmutatása
a szerbiai szórakozóhelyeken
és vendéglátóhelyeken.
Erről a szerbiai válságstáb döntött.
Vendéglátóhely például az étterem, a kávézó, a pizzéria.
A második adag és a harmadik adag vakcina
felvételéről szóló igazolás is érvényes lesz.
Este 10 óra után az is beléphet,
aki 72 óránál nem régebbi negatív
PCR-teszttel rendelkezik.
72 óra 3 napot jelent.
PCR-teszt koronavírus tesztet jelent.
A negatív PCR-teszt azt mutatja, hogy az ember nem beteg.
Este 10 óra után az is beléphet,
akinek 48 óránál nem régebbi antigén tesztje van.
48 óra 2 napot jelent.
Az antigén teszt azt mutatja,
hogy az ember már volt koronavírusos beteg,
ezért szervezetének védettsége van a betegség ellen.
A szórakozóhelyeken a védettségi igazolás mellett
fel kell mutatni 1 másik hivatalos és érvényes
személyazonosságot igazoló okmányt is.
Személyazonosságot igazoló okmány
például az igazolvány vagy az útlevél.
A védettségi igazolványok érvényességét
és használatát 2400 ellenőr figyeli majd
egész Szerbiában.
Hétfőtől pénzbüntetés is jár azoknak,
akiknek este 10 óra után nincs védettségi igazolásuk
a szerbiai szórakozóhelyeken
és vendéglátóhelyeken.
5000 dináros büntetést kap az a személy,
akinek nincs védettségi igazolványa
este 10 óra után a vendéglátóhelyen
vagy szórakozóhelyen.
A felügyelők megbüntethetik a szórakozóhelyek
és a vendéglátóhelyek tulajdonosait,
és azokat is, akiknek az a feladata,
hogy ezeken a helyeken ellenőrizzék
a védettségi igazolványok használatát.
Ez a szigorítás jelenleg csak a szórakozóhelyekre
és a vendéglátóhelyekre vonatkozik.
Hamarosan lehet, hogy más helyekre való belépéskor is
kötelezni fogják a védettségi igazolványok felmutatását.
Ezt a szigorítást akkor szüntetik meg,
ha a lakosság többsége felveszi a koronavírus elleni védőoltást.


Súlyos betegségben szenved Tomika, együtt könnyebbé tehetjük életét

A zentai Jablonszki család élete idén áprilisban teljesen felfordult, miután közölték velük, hogy a most kétéves kisfiuk, Tamás lehet, hogy nem éli meg fiatal felnőttkorát.

Ahhoz, hogy ne így történjen, és kapjon egy esélyt egy teljes értékű életre, most mindannyiunk segítségére szükség van.
Tomika gyógyíthatatlan betegséggel küzd. A ritka fejlődési rendellenesség neve: Lissencephalia, ami a köznyelvben csak „sima agyként”ismert. Az ebben szenvedőknél a homloklebeny nem redős, hanem sima felületű, amely a mozgáskoordinációban, izommerevséget produkálva, az izomfejlődésben gátolja őket. A betegségre egyelőre gyógymód nincs, de különböző kezelésekkel és gyógyászati segédeszközökkel lehet az életminőségükön javítani.
Az orvosok szerint elsődlegesen egy nagyon intenzív kéthetes terápiára és segédeszközökre lenne szüksége a csöppnyi Tomikának. Mindez minimum 20 ezer euróba kerül.
Dináralapú számlaszám: 160-6000001468235-17
Devizaalapú számlaszám: 160-6000001468394-25
IBAN: RS35160600000146839425
SWIFT/BIC: DBDBRSBG
SMS: 1365 a 3030-as számra

Segítségre van szüksége Tomikának

A zentai Jablonszki Tomikának nagy segítségre van szüksége.

Tomikának gyógyíthatatlan betegsége van.
Tomika most 2 éves.
Az orvosok szerint, ha Tomika nem kap
gyorsan segítséget, akkor akár
nem élheti meg a fiatal felnőttkorát.
Az orvosok szerint Tomikának
egy nagyon komoly 2 hetes terápiára
és segédeszközökre lenne szüksége,
ahhoz, hogy tovább tudjon élni.
Ezek a terápiák és a segédeszközök
nagyon sok pénzbe kerülnek.
Tomika családja nem tudja kifizetni
ezt a sok pénzt.
Ezért a jó szándékú emberek segítségét kéri
Tomika családja.
Aki szeretné támogatni a kis Tomika
gyógyítását, az a következő
számlaszámokra küldhet pénzt:
Dináralapú számlaszám: 160-6000001468235-17Devizaalapú számlaszám: 160-6000001468394-25
IBAN: RS35160600000146839425
SWIFT/BIC: DBDBRSBG
A jó szándékú emberek SMS-t is küldhetnek
Tomika gyógyításának támogatására.
A 3030-as SMS számra kell küldeni
a 1365-ös számot.